SYED HAMADAH DILANTIK PENGARAH URUSAN KUMPULAN, KPE TABUNG HAJI BAHARU

KUALA LUMPUR: Syed Hamadah Syed Othman dilantik sebagai Anggota Lembaga dan Pengarah Urusan Kumpulan serta Ketua Pegawai Eksekutif (KPE) Lembaga Tabung Haji (TH) yang baharu berkuatkuasa 6 Mei.

Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata pelantikan itu bagi menggantikan Datuk Seri Amrin Awaluddin yang telah melengkapkan penggal perkhidmatan dua tahun sebagai KPE dan Pengarah Urusan Kumpulan serta Ahli Lembaga TH pada 5 Mei 2023.

“Kewibawaan serta kepakaran Syed Hamadah adalah diyakini mampu memacu kecemerlangan TH sebagai tonggak kejayaan ekonomi ummah serta institusi pengurusan haji terbaik dunia,” katanya dalam satu kenyataan hari ini.

Mohd Na’im turut merakamkan penghargaan dan terima kasih kepada Amrin atas segala jasa bakti dan perkhidmatan terbaik yang diberikan sebelum ini kepada pengurusan TH.

Syed Hamadah sebelum ini pernah dilantik sebagai Ketua Pegawai Eksekutif Kumpulan Wang Persaraan (KWAP) dan Pengarah di Actuarial Partners Consulting Sdn Bhd.

Beliau yang mempunyai ijazah dalam bidang Statistik dan Matematik Aktuari dari Heriot Watt University, Edinburgh juga merupakan Felo di Fakulti Aktuari, United Kingdom dan Felo di Persatuan Aktuari Malaysia.

Syed Hamadah juga mempunyai pengalaman lebih daripada 25 tahun dan pakar dalam perundingan multinasional dan organisasi tempatan mengenai reka bentuk pencen, pembiayaan, perakaunan pencen, penggabungan dan pengambilalihan.

Dalam pada itu, Pengerusi TH, Tan Sri Azman Mokhtar optimis pelantikan baharu ini akan memperkukuhkan lagi institusi haji itu.

“Saya yakin dengan kemahiran dan pengalaman luas yang dimiliki oleh Syed Hamadah akan dapat meneruskan usaha memperkukuhkan TH dari segi tadbir urus dan operasi ke tahap yang lebih cemerlang dan membanggakan di masa hadapan.

“Ahli Lembaga dan Pengurusan Kanan TH menzahirkan penghargaan dan ucapan terima kasih kepada Datuk Seri Amrin atas komitmen serta usaha beliau dalam mengatur strategi bagi mencapai aspirasi Hijrah24 dalam melonjakkan aktiviti pengurusan haji, operasi cawangan dan pelaburan supaya TH terus kekal berdaya saing, mampan dan berwibawa selari dengan arus semasa dalam aspek pengukuhan struktur tadbir urus korporat, dan inisiatif digitalisasi,” kata beliau dalam kenyataan hari ini. –AlHijrah Online


KOS HAJI TAHUN INI DIJANGKA CECAH LEBIH RM25,000 SEORANG

KUALA LUMPUR: Lembaga Tabung Haji (TH) menjangkakan kos menunaikan haji bagi seorang jemaah muassasah pada tahun ini meningkat kepada lebih RM25,000 susulan kenaikan berkaitan cukai dan caj perkhidmatan baharu yang dikenakan kerajaan Arab Saudi.

TH dalam kenyataan hari ini memaklumkan kos berkenaan merupakan peningkatan 12 peratus berbanding RM22,900 bagi seorang jemaah haji muassasah pada 2019.

“Peningkatan 12 peratus ini mengambil kira kenaikan cukai tambah nilai (VAT) daripada lima peratus kepada 15 peratus dan beberapa caj perkhidmatan tambahan lain.

“Ini tidak mengambil kira pelbagai peningkatan kos dengan prosedur operasi standard (SOP) baharu yang akan dilaksanakan pada tahun ini,” menurut kenyataan itu.

Menurut TH, kos haji adalah kos langsung yang dibayar bagi mendapatkan perkhidmatan untuk menunaikan ibadat berkenaan seperti penerbangan dan penginapan, yang merangkumi kira-kira 70 peratus daripada kos keseluruhan.

“Kos lain antaranya termasuk sajian makanan, pengangkutan bas, khemah di Arafah dan Mina, serta perkhidmatan Mutawif selama 40 hingga 45 hari.

“Hampir kesemua perkhidmatan ini disediakan di Arab Saudi dan terkesan dengan kenaikan VAT serta kadar inflasi di sana,” menurut kenyataan itu.

TH turut menanggung sepenuhnya kos tidak langsung yang mencecah RM60 juta setiap tahun meliputi kos bagi kursus persediaan haji, penerbitan buku panduan, perkhidmatan kesihatan dan perkhidmatan petugas haji.

Lembaga itu juga mengingatkan para bakal haji agar membuat persediaan awal dari segi kesihatan serta perbelanjaan haji, meskipun ketika ini kerajaan Arab Saudi belum membuat pengumuman rasmi berkenaan ibadat haji bagi tahun ini.

“Walaupun ibadat haji ditangguhkan dua kali akibat wabak COVID-19 yang melanda dunia sejak 2020, TH tetap meneruskan persiapan haji dengan mengambil kira situasi semasa dan perkembangan di Arab Saudi,” menurut kenyataan itu.

Menerusi kenyataan itu juga, Pengarah Eksekutif Haji TH Datuk Seri Syed Saleh Syed Abdul Rahman berkata kos haji yang meningkat saban tahun itu, disebabkan beberapa faktor seperti inflasi di Arab Saudi, pergerakan mata wang asing, penambahbaikan perkhidmatan serta pembangunan di Makkah dan Madinah.

“TH menjangkakan kos ini akan terus meningkat pada masa hadapan, namun setakat ini TH masih meneruskan bantuan kewangan haji kepada semua jemaah muassasah yang mengerjakan haji buat kali pertama,” katanya.

Menurut Syed Saleh berdasarkan rekod TH, sebanyak RM2 bilion telah diberikan kepada jemaah haji dalam bentuk bantuan kewangan haji sejak 2001.

“TH mengekalkan kadar bayaran haji sebanyak RM9,980 sejak 13 tahun lepas walaupun kos untuk menunaikan haji meningkat setiap tahun.

“Dalam tempoh 2001 hingga 2019 bayaran haji meningkat 16 peratus, manakala kos haji pula melonjak sebanyak 139 peratus disebabkan faktor luar kawalan TH,” katanya. –AlHijrah Online


TIADA peperiksaan ‘online’ UPSR atau pt3 – kementerian pendidikan

PUTRAJAYA: Tiada peperiksaan Ujian Pencapaian Sekolah Rendah Khas (UPSRx) dan Pentaksiran Tingkatan 3 Khas (PT3x) yang akan dilaksanakan menerusi dalam talian.

Demikian jelas Kementerian Pendidikan sekali gus menafikan tawaran di sebuah portal bahawa UPSRx dan PT3x akan diadakan pada September dan Oktober tahun ini menerusi dalam talian.

Tegas KPM, kementerian itu serta Lembaga Peperiksaan Malaysia tidak mengendalikan sebarang bentuk peperiksaan seumpama itu.

KPM juga memandang serius isu berkenaan, yang melanggar Akta Pendidikan 1996 (Akta 550). KPM juga telah mengambil tindakan yang sewajarnya terhadap pihak yang terlibat.

15 April lalu, KPM memutuskan untuk membatalkan peperiksaan UPSR dan PT3 bagi tahun 2020 berikutan ancaman pandemik COVID-19. – AlHijrah Online / Ardi Herman Mohd Mardzi


PEKERJA HOTEL LABUAN MAUT TERKENA RENJATAN ELEKTRIK TIANG LAMPU

LABUAN: Seorang pekerja hotel maut akibat terkena renjatan elektrik dari sebuah tiang lampu jalan yang bervoltan tinggi di pusat bandar tengah malam tadi.

Ketua Polis Labuan Supt Ahmad Jawila berkata mangsa yang meninggal dunia dikenal pasti sebagai Ryandeigo Roselee, 18, yang berasal dari Sook, Keningau, Sabah.

“Remaja itu tersentuh tiang lampu bervoltan tinggi ketika berjalan di laluan berbumbung sepanjang 50 meter yang berpagar dan tercampak ke laluan pejalan kaki,” katanya pada sidang media di sini.

Dia ditemukan dalam keadaan tidak sedarkan diri di sebelah tiang lampu di laluan pejalan kaki ketika ambulans tiba dan meninggal dunia di tempat kejadian pada 12.05 tengah malam.

Ahmad berkata mangsa ditemukan oleh abangnya yang berasa tidak sedap hati selepas menyedari adiknya masih belum pulang seperti kelaziman iaitu pada 11.30 malam (syif malam).

“Abang mangsa mengambil keputusan mencari adiknya dan menemukan si mati di laluan pejalan kaki dalam keadaan tidak sedarkan diri,” katanya.

Ahmad berkata pemeriksaan di tiang lampu mendapati ia dalam keadaan baik dan tiada wayar hidup yang terdedah di luar tiang lampu itu.

“Kami telah  menutup sementara laluan pejalan kaki sehingga pihak berkuasa tempatan Perbadanan Labuan dan Saba Electricity Sdn Bhd (SESB) mengesahkan laluan itu selamat untuk pejalan kaki,” kata Ahmad.

Polis menasihatkan orang ramai agar sentiasa berhati-hati semasa berjalan berhampiran talian elektrik yang terdedah terutamanya dalam cuaca berkabus.–AlHijrah Online


PESAKIT KETUMBUHAN OTAK AGRESIF, ADIK LUTH MENINGGAL DUNIA

KUALA LUMPUR: Kanak-kanak yang menghidap penyakit ketumbuhan otak agresif tahap empat, Glioblastoma Multiforme (GBM), Mas Muhammad Luth Muhammad Aliff, 4 tahun, meninggal dunia tengah hari tadi.

Dalam satu hantaran di Instagram @luthfighterboy, Mas Muhammad Luth atau Luth menghembuskan nafas terakhirnya kira-kira jam 12.14 tengahari di Subang Jaya.

“Dengan nama Allah yang Maha Mengasihani lagi Maha Penyayang, dukacita kami ingin maklumkan bahawa Mas Muhammad Luth Muhammad Aliff telah kembali ke rahmatullah jam 12.14 tengah hari di sebuah hospital swasta di Subang Jaya.

“Kami sekeluarga menerima takdir ini dengan reda dan mohon semua mendoakan roh Allahyarham Luth ditempatkan dalam kalangan orang beriman serta dikasihi Allah SWT,” kata catatan di Instagram @luthfighterboy.

Dalam muat naik Instagram Story @luthfighterboy memaklumkan, jenazah akan dimandikan serta disolatkan di Masjid Puncak Alam sebelum dikebumikan di Tanah Perkuburan Islam Puncak Alam selepas solat Asar petang ini.

Sebelum ini, media tempatan melaporkan Luth telah didiagnosis penyakit jarang jumpa itu pada 31 Januari lalu dan sudah menjalani pembedahan membuang ketumbuhan berkenaan.

Bagaimanapun, ibunya Mas Hazirah Saifuddin, 33, berkata, ketumbuhan itu dikesan masih aktif dan agresif sehingga menganggu kesihatannya sebelum dimasukkan ke hospital dan ditidurkan sementara pada 17 Jun lalu.—AlHijrah Online


SEMUA BAKAL JEMAAH HAJI MALAYSIA LALUI PEMERIKSAAN KESIHATAN IKUT PIAWAIAN, TELUS – TH

MAKKAH: Lembaga Tabung Haji (TH) hari ini menegaskan bahawa kesemua bakal jemaah Malaysia telah menjalani pemeriksaan kesihatan yang mengikut piawaian ditetapkan dan telus, sebelum berangkat ke Tanah Suci.

Ketua Rombongan Haji Malaysia Datuk Seri Syed Saleh Abdul Rahman berkata setiap anggota jemaah juga perlu diperiksa oleh doktor dan klinik yang diiktiraf.

Katanya, usaha tersebut dilakukan bersama Kementerian Kesihatan (KKM) bagi memastikan bakal jemaah haji mempunyai tahap kesihatan yang baik serta memenuhi syarat kerajaan Arab Saudi.

“Pemeriksaan kesihatan ini sebagai salah satu langkah proaktif yang diambil TH. Ia bagi memastikan jemaah yang perlu berada dalam suasana ancaman penyakit, bukan sahaja COVID-19 ini adalah mereka yang sihat dan hanya mempunyai penyakit terkawal.

“Selaras dengan peraturan yang dikenakan kerajaan Arab Saudi dan KKM, pemeriksaan kesihatan kali ini juga adalah lebih ketat,” katanya kepada pemberita di Hotel Abraj Al Janadriyah yang menempatkan ibu pejabat TH serta penginapan jemaah haji Malaysia.

Menurut Syed Saleh, sejak ketibaan jemaah Malaysia pada 4 Jun lepas, hanya penyakit terkawal seperti masalah pernafasan, kejang otot dan penyakit kulit, dirujuk kepada tiga buah pusat perubatan yang disediakan TH.

Katanya, masalah kesihatan tersebut adalah disebabkan faktor kesesakan, pergerakan ke lokasi yang jauh serta terdedah kepada cuaca panas yang mencecah 46 hingga 48 darjah Celsius.

“Jenis-jenis pemeriksaan (di tanah air) adalah menjurus kepada tahap kesihatan yang baik dan apabila mereka sampai di Tanah Suci, jika mereka dijangkiti sekalipun, mereka ini pada tahap minima sahaja.

“Peratusan mereka yang datang untuk mendapatkan rawatan pesakit luar dan yang dimasukkan ke wad amat rendah berbanding sebelum ini. Pemeriksaan kesihatan adalah langkah yang berkesan untuk menjaga kesihatan jemaah haji,” katanya.

Bagi memastikan pemeriksaan kesihatan mengikut piawaian, beliau berkata pihaknya telah menetapkan beberapa syarat dan pemantauan yang teliti serta sistematik.

“Mereka yang berada di Tanah Suci sudah tentu terdedah dengan pelbagai penyakit, tinggal pula dalam tempoh yang panjang antara 40 hingga 45 hari. Kita tidaklah boleh mengatakan jemaah haji Malaysia tidak terkesan langsung dengan apa-apa penyakit.

“Jadi saya rasa yang penting ialah sistem pemeriksaan kesihatan telah berjalan dengan baik dan bakal jemaah haji yang datang adalah yang sihat dan kita mempunyai kemudahan kesihatan untuk mengatasi dan merawat mereka yang terkesan dari sebarang penyakit,” katanya. –AlHijrah Online


BAPA MUHAMAD SYAFIQ TIDAK SEMPAT LIHAT CUCU LELAKI PERTAMA

SUNGAI BAKAP: Hasrat bapa pemain Johor Darul Ta’zim (JDT), Muhammad Syafiq Ahmad untuk melihat cucu lelaki yang baru dilahirkan tidak kesampaian apabila bayi yang berusia 22 hari itu maut dalam kemalangan di Lebuhraya Utara Selatan (PLUS) berhampiran Sungai Bakap, awal pagi tadi.

Ahmad Ibrahim, 56, berkata dia sedih kerana hanya dapat menatap jenazah cucu lelaki pertamanya, Muhammad Aisy Saqeef, namun reda dengan kejadian yang menimpa keluarga anaknya itu.

Menurut Ahmad, mereka sekeluarga sudah merancang untuk melawat keluarga Muhammad Syafiq di Johor selepas dia dikurniakan cahaya mata 14 November lalu sebaik sahaja tempoh Perintah Kawalan Pergerakan Bersyarat (PKPB) berakhir.

Katanya mereka merancang untuk ke Johor pada 11 Disember ini tetapi terpaksa ditunda sekali lagi ke hujung bulan berikutan kawasan rumah di Bayan Baru dikenakan Perintah Kawalan Pergerakan Diperketatkan (PKPD).

“Bayi ini baru dilahirkan. Kami sekeluarga belah Syafiq ini belum sempat jumpa.

“Memang kami sekeluarga sudah rancang 11 haribulan hendak ke Johor tengok cucu, tapi dapat berita PKPD,” kata Ahmad.

Beliau berkata demikian ketika ditemui di Unit Forensik Hospital Sungai Bakap, Pulau Pinang pada Ahad.

Sementara itu menceritakan mengenai kejadian yang menimpa Muhammad Syafiq, Ahmad berkata, dia menerima panggilan kira-kira jam 4 pagi tadi yang menyatakan anaknya itu terlibat dalam kemalangan dan memintanya segera ke lokasi kejadian.

Bagaimanapun, katanya, dia pada mulanya menyangkakan pemanggil itu tersalah orang dan menjelaskan kesemua anaknya berada di rumah kecuali Syafiq yang berada di Johor.

Ahmad berkata, dia tidak menyangka Muhammad Syafiq yang terlibat dalam kemalangan kerana tidak tahu anaknya dalam perjalanan ke rumah mentuanya di Pendang, Kedah.

Tambahnya, berdasarkan perbualannya dengan Muhammad Syafiq, anaknya yang memandu kereta jenis Toyota Velffire itu memaklumkan cuba mengelak sesuatu yang melintas menyebabkan kenderaannya terbabas dan merempuh pembahagi jalan.

Dalam kemalangan itu, tiga individu iaitu bayi lelaki Muhammad Syafiq yang berusia 22 hari selain wanita warga tempatan Zainab Wahab, 45, dan warga Indonesia Titik Sukamti, 30-an terkorban.

Muhammad Syafiq dan seorang lagi anak perempuannya, Aaira Nur Saffiyya, 2, cedera ringan namun isteri beliau, Nur Amalina Nur Ain, 25, dilaporkan cedera parah. — AlHijrah Online


‘UNTUKMU MALAYSIA 2.1’ SINAR BUAT GOLONGAN MEMERLUKAN

KUALA LUMPUR: Pandemik COVID-19 yang melanda negara menyebabkan ramai terjejas pendapatan hingga berdepan masalah bekalan makanan dan keperluan harian.

Susulan itu , Muslim Volunteer Malaysia (MVM) mengambil inisiatif melancarkan kempen misi bantuan COVID-19 Untukmu Malaysia 2.1 bagi membantu mereka yang memerlukan.

Ketua Pegawai Eksekutif MVM, Mohd Fauzan Abdul Sukor berkata menerusi kempen itu, salah satu projek yang dijalankan ialah Lockdown Aid (LOCA) yang memberikan tiga jenis bantuan iaitu makanan asas (beras, minyak masak, gula, garam dan lain-lain); keperluan asas (susu bayi, lampin dan lain-lain) dan kit kesihatan atau kebersihan (pelitup muka, ubat gigi, sabun dan lain-lain).

“Jumlah bantuan yang diberikan adalah antara RM130 hingga RM150 termasuk kos logistik.

“Penghantaran bantuan pula ditentukan oleh MVM menerusi dua kaedah, iaitu sama ada diuruskan sendiri oleh pemohon atau diuruskan oleh sukarelawan MVM di lokaliti tersebut mengikut keadaan dan kesesuaian semasa.

“Untuk rekod, seramai 932 penerima di seluruh negara telah dibantu setakat ini,” katanya.

Ujar Mohd Fauzan, pada saat mencabar ini orang ramai diajak untuk terus menghulurkan sumbangan ikhlas kepada golongan B40 dan M40 yang hilang punca pendapatan, selain untuk petugas barisan hadapan khususnya di fasiliti kesihatan.

Jelasnya menerusi kempen Untukmu Malaysia 2.1 terdapat dua jenis sumbangan yang boleh disalurkan orang ramai iaitu bantuan keluarga dan bantuan fasiliti hospital.

“Bagi bantuan keluarga, sumbangan disasarkan kepada tiga kategori iaitu barangan asas dapur berjumlah RM150; kit kebersihan RM50 dan barangan bayi RM100.

“Manakala bagi bantuan fasiliti hospital, sumbangan disasarkan kepada beberapa kategori seperti ICU ventilator berjumlah RM120,000; portable ventilator RM58,000; high floor nasal cannula RM28,000; katil hospital RM4,500; katil ICU RM23,000; syringe pump RM3,500; infusion pump RM3,500 dan pelitup muka N95 RM7.50,” katanya.

Sasaran dana keseluruhan yang diperlukan  untuk kempen tersebut adalah RM311,000 dan kempen akan berakhir pada 31 Disember 2021.


LEBIH 5,795 MAUT, 18,000 CEDERA AKIBAT PENGEBOMAN DI TEBING BARAT DAN SEMENANJUNG GAZA

RAMALLAH: Lebih 5,795 rakyat Palestin terbunuh manakala 18,000 lagi cedera akibat serangan rejim Israel di Semenanjung Gaza dan Tebing Barat sejak 7 Oktober lalu.

Menurut Kementerian Kesihatan Gaza, sebanyak 5,700 kematian dan 16,000 kecederaan dilaporkan di Semenanjung Gaza manakala seramai 95 orang terbunuh dan 1,836 lagi cedera di Tebing Barat.

Sekitar 70 peratus mangsa yang terbunuh terdiri kanak-kanak (2,360), wanita (1,292) dan warga emas (295), lapor Agensi Berita Palestin WAFA.

Selain itu, sebanyak 10 daripada 35 hospital di Semenanjung Gaza tidak lagi beroperasi akibat pengeboman atau kehabisan bahan api.

Mereka yang hilang tempat tinggal di Semenanjung Gaza kini dianggarkan berjumlah 1.4 juta.

Sebanyak 250 kes serangan terhadap kakitangan kesihatan, kemudahan kesihatan dan ambulans direkodkan hingga mengakibatkan 42 petugas kesihatan terkorban, lebih 34 cedera dan 50 ambulans rosak.

Sementara itu, 69 serangan terhadap kemudahan kesihatan menyebabkan tujuh daripadanya tidak lagi beroperasi iaitu Hospital Arab Al Ahli, Hospital Beit Hanoun, Hospital Kanak-Kanak Al-Durrah, Pusat Pertolongan Cemas Persatuan Bulan Sabit Merah, Pusat Rehabilitasi Mohammad, Hospital Al-Karama dan Hospital Al-Wafa, selain ancaman pengusiran yang menjejaskan 24 hospital.

Setakat ini, hospital di Semenanjung Gaza menerima 1,450 laporan mengenai mangsa yang masih hilang, termasuk 800 kanak-kanak, dipercayai terperangkap di bawah runtuhan. — AlHijrah Online


NIKAH ONLINE: RAPTAI, INTERNET KELAJUAN TINGGI PENTING – JAWI

KUALA LUMPUR: Nama Don Haadi dan Nahdatul Aishah pastinya tersemat dalam lipatan sejarah negara apabila menjadi pasangan pertama melaksanakan kaedah pernikahan secara dalam talian, melalui sidang video, baru-baru ini.

Mencuri tumpuan seluruh negara melalui kaedah pelaksanaan yang mungkin tidak pernah terfikir pun boleh dilakukan sedemikian rupa, sudah tentu ramai bakal pengantin di luar sana turut memasang hajat sama disebabkan kekangan Perintah Kawalan Pergerakan (PKP) ketika ini.

Walaupun nampak mudah, namun kaedah tersebut sebenarnya memerlukan kesemua pihak mengikuti prosedur operasi standard (SOP) yang ketat dan betul, kongsi Pengarah Jabatan Agama Islam Wilayah Persekutuan (JAWI), Mohd Ajib Ismail kepada Bernama.

Katanya, sehingga kini, sudah terdapat kira-kira 20 pasangan yang telah memohon untuk bernikah melalui kaedah tersebut dan dijangka angka itu akan meningkat pada masa akan datang.

Jelas beliau, mereka yang dibenarkan membuat permohonan untuk akad nikah dalam talian tersebut hanyalah pasangan yang telah mendapat kebenaran nikah daripada pihaknya sebelum PKP dilaksanakan pada 18 Mac lalu.

“Calon yang telah dapat kebenaran berkahwin (sebelum PKP) perlu isi borang dan dihantar kepada kita dan akan ditapis oleh Ketua Penolong Pengarah Bahagian Perkahwinan dan Pembangunan Keluarga JAWI dan setelah itu barulah diluluskan,” katanya.

Beliau berkata memandangkan ia dilaksanakan secara dalam talian, aspek utama yang diberikan perhatian sudah tentulah melibatkan kelajuan internet yang stabil dan tinggi, dan calon pasangan sendiri mestilah tahu menggunakan platform sidang video dalam talian seperti Skype.

“Proses ijab dan kabul ini tidak perlu ada gangguan ketika live (semasa berlangsung), kalau berlaku gangguan kena ulang balik (ijab dan kabul),” katanya.

Katanya, sebelum majlis akad nikah dilakukan, adalah penting juga untuk jurunikah/imam membuktikan semua yang terlibat adalah pihak yang betul, iaitu calon pengantin lelaki, wanita, wali serta saksi, melalui pembuktian identiti masing-masing selain perlu berkomunikasi dengan semua pihak yang terbabit dua atau tiga hari sebelum majlis.

Menariknya juga, beliau berkata sesi raptai juga akan dibuat bagi menguji penggunaan fasiliti terbabit dan memastikan semua pihak terlibat bersedia, dengan setiap satu sesi majlis hanya berlangsung kira-kira 15 minit sahaja.

Katanya, pada hari sebenar, terdapat tiga lokasi berbeza yang terlibat, setiap satunya akan menempatkan lokasi calon lelaki, calon wanita bersama wali dan dua saksi serta lokasi imam/jurunikah atau Pendaftar Nikah Cerai Rujuk.

“Malah akan ada pemantau dari kita (JAWI) yang dihantar dengan kebenaran polis untuk melihat rumah calon wanita itu sendiri sebagai contoh, agar ia dibuat ikut SOP, yang akan mengakadnikahkan perempuan itu biasanya wali,” katanya.

Mengakui ada pihak yang meragui langkah berkenaan, beliau, berkata ia selari dengan keputusan Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Malaysia (MKI) kali ke-97 pada 2011 yang memutuskan bahawa adalah harus melakukan akad nikah menerusi sidang video dengan syarat-syarat yang ditetapkan.

“Setakat ini Wilayah Persekutuan dan Selangor telah laksanakannya, dan pastinya apabila ia telah dilaksanakan oleh satu jabatan yang mempunyai autoriti ia bukanlah satu pelaksanaan yang sewenang-wenangya dibuat tanpa asas yang kukuh,” katanya.

Beliau berkata apabila PKP telah berakhir nanti, nikah secara dalam talian juga akan ditangguhkan dan pasangan boleh membuat pernikahan secara biasa.

“Pasangan yang sudah bernikah secara dalam talian, tak perlu nikah semula, ia adalah sah,” tegas beliau.

Ditanya sekiranya mereka yang ingin berpoligami juga boleh memohon pernikahan secara dalam talian, Mohd Ajib menjawab: “Kalau poligami sekiranya dia memang telah dapat kebenaran (nikah) dari Mahkamah  Syariah sebelum PKP maka dia bolehlah diakadnikahkan (secara dalam talian) (setelah memohon),” katanya.

Sementara itu, pasangan Don Haadi dan Nahdatul Aishah, ketika dihubungi berkata, sepatutnya mereka bernikah pada 14 April lalu, namun disebabkan PKP serta bimbang penularan COVID-19, mereka akur dengan menunda tarikh bahagia mereka walaupun hanya melaksanakannya melalui kaedah tersebut.

Don Haadi berkata walaupun hari bahagia mereka tidak seperti yang dirancang, namun bagi pemuda berusia 29 tahun itu bersama isteri tercintanya, mereka amat bersyukur kerana segala urusan mereka telah dipermudahkan.

Ditanya reaksi keluarga dua-dua belah pihak terhadap keputusan pasangan itu untuk meneruskan pernikahan, tanpa disulami adat Melayu yang kebiasaannya mungkin ada yang berpantun dan gerombolan gadis dan jejaka membawa dulang hantaran, katanya, masing-masing menerima keputusan tersebut dengan baik.

Don Haadi yang merupakan penjawat awam mengakui pernikahan dalam talian memudahkan pasangan yang sudah merancang perkahwinan sebelum ini namun harus mematuhi beberapa syarat yang ditetapkan sepanjang tempoh pelaksanaan PKP ini.

“Kepada pasangan lain yang telah diberi kebenaran bernikah (tempoh PKP), boleh merujuk kepada jabatan agama negeri masing-masing untuk  meminta nasihat dan pandangan. Kami doakan mereka yang ingin bernikah dipermudah urusan mereka oleh Allah,” katanya. — BERNAMA


PM SERU ULAMA PERLU BERANI BUAT TEGURAN KEPADA KERAJAAN

SHAH ALAM: Perdana Menteri Datuk Seri Anwar Ibrahim menyeru para ulama supaya berani membuat teguran kepada kerajaan demi mengangkat martabat negara dan umat Islam di negara ini.

Beliau berkata kerajaan juga harus bersedia untuk mendengar teguran itu sebagaimana yang dianjurkan dua ulama terkenal iaitu Prof Dr Ali Jum’ah dan Habib Umar Hafidz yang menekankan agar teguran perlu dibuat secara baik dan terhormat.

Menurut Anwar kaedah menegur kerajaan yang disarankan kedua-dua ulama berkenaan bukannya dengan cara mencerca, memfitnah atau menghukum.

“Untuk para pimpinan pula, apabila dengar ulama bercakap dengan ikhlas dan berani menegur (perlu) diterima dengan baik dan menjawab dengan baik,” katanya pada Muzakarah Ulama-Umara di sini, hari ini.

Bagaimanapun beliau berkata dalam sesetengah hal yang mungkin dipersetujui bersama, ia tidak dapat dilaksanakan kerajaan disebabkan keterbatasan yang ada selain tahap kefahaman umat dalam sesuatu perkara.

“Jadi kadang-kadang apa yang kita bicarakan itu ditafsirkan berbeda dan bukan kerana satu Uslub dan Ittijahat (kaedah dan aliran) dalam politik ini. Saya yakin Insya-Allah kita di landasan yang baik dan kita boleh angkat martabat umat (Islam) dan negara ini sesuai dengan cita-cita Balad (negara) Madani,” katanya.

Pada masa sama Perdana Menteri juga meminta Kementerian Pendidikan dan Jabatan Kemajuan Islam Malaysia untuk menerbitkan semula Koleksi Hadis 40 Imam Nawawi untuk diedar kepada semua sekolah bagi memberi perkembangan ilmu kepada murid dan pelajar.

“Kalau baca hadis sahaja mungkin anak-anak kita tidak semuanya dapat menghadam dengan baik dan kita boleh tanya pandangan Dr Ali nanti, apa yang dicadang untuk diterbit dan diedar di seluruh negara,” katanya.

“Ini sekurang-kurangnya adalah sebagai hasil sambutan daripada pandangan Dr Ali dan Habib Umar tadi,” katanya.

Dr Ali, bekas Mufti Agung Mesir dan Pengasas Darul Musthafa Habib Umar dari Yaman merupakan tetamu khas bagi acara Muzakarah Ulama-Umara anjuran kerajaan Selangor hari ini yang menghimpunkan para pemimpin negara dan ulama dalam sebuah pertemuan yang amat jarang berlaku.


DUA RENTUNG, VAN BAWA MUATAN DIESEL LANGGAR POKOK TEPI JALAN

SIBU: Dua orang rentung apabila van membawa muatan diesel yang dinaiki terbakar selepas merempuh sebatang pokok di tepi Jalan Khong Yit Khim, di sini dalam kemalangan kendiri awal pagi tadi.

Ketua Bomba Zon Sibu, Janggan Muling berkata akibat kemalangan tersebut kedua-dua mangsa didapati tersepit dan rentung di tempat duduk pemandu dan penumpang sebelah hadapan.

Menurutnya, panggilan kejadian tersebut diterima jam 5.10 pagi dan satu pasukan telah digerakkan ke lokasi yang terletak 17km dari Balai Bomba dan Penyelamat (BBP) Sibu Sentral kira-kira jam 5.27 pagi.

“Setibanya di lokasi pasukan Bomba mendapati sebuah van dengan membawa muatan minyak diesel dalam tong mengalami kemalangan kendiri dipercayai hilang kawalan menyebabkan van tersebut terbakar seratus peratus,” katanya dalam kenyataan hari ini.

Beliau berkata apabila api berjaya dipadamkan sepenuhnya, pasukan bomba mengeluarkan mayat mangsa dan kemudian menyerahkannya kepada pihak polis untuk tindakan lanjut.–AlHijrah Online


PEMBERIAN DOS PENGGALAK VAKSIN COVID-19 PFIZER DILULUSKAN

KUALA LUMPUR: Pihak Berkuasa Kawalan Dadah (PBKD) meluluskan pemberian dos penggalak vaksin COVID-19 Pfizer sekurang-kurangnya selepas enam bulan dos kedua untuk golongan berumur 18 tahun dan ke atas.

Pemberian dos penggalak vaksin Pfizer termasuk Comirnaty Concentrate for Dispersion for Injection (Comirnaty) keluaran Pfizer Manufacturing Belgium NV (Belgium) dan BioNTech Manufacturing GmbH, Germany.

Ketua Pengarah Kesihatan Tan Sri Dr Noor Hisham Abdullah berkata, vaksin Pfizer merupakan vaksin COVID-19 pertama yang diluluskan bagi penggunaan dos penggalak di Malaysia.

Tambahnya, kelulusan pendaftaran bersyarat ini memerlukan maklumat kualiti, keselamatan dan keberkesanan vaksin tersebut dipantau dan dinilai berdasarkan data-data terkini dari semasa ke semasa bagi memastikan perbandingan manfaat-risiko (benefit over risk) bagi vaksin tersebut kekal positif.

“Kementerian Kesihatan (KKM) juga sentiasa komited dalam mempertingkatkan akses kepada produk vaksin COVID-19 di Malaysia, dengan memastikan ia telah dinilai daripada aspek kualiti, keselamatan dan keberkesanan oleh Bahagian Regulatori Farmasi Negara (NPRA) dan diluluskan oleh PBKD,” dalam kenyataannya, hari ini.

Sebelum ini, vaksin Comirnaty telah diluluskan pendaftaran bersyarat bagi penggunaan dalam kalangan individu berumur 12 tahun dan ke atas pada 15 Jun 2021.–AlHijrah Online


PRN SELANGOR: LEBIH 13,000 ANGGOTA, PEGAWAI POLIS BERTUGAS

PETALING JAYA: Polis menggerakkan 13,043 pegawai dan anggotanya bermula hari penamaan calon hingga hari mengundi pada 12 Ogos ini, bagi memastikan kelancaran proses Pilihan Raya Negeri (PRN) di Selangor.

Ketua Polis Selangor Datuk Hussein Omar Khan berkata daripada jumlah itu seramai 10,843 pegawai dan anggota adalah daripada Kontinjen Selangor sendiri, manakala selebihnya daripada kontinjen lain selain turut  dibantu anggota agensi penguatkuasaan seperti Jabatan Sukarelawan Malaysia (RELA).

“Bagi menguatkan penugasan itu, polis juga mengatur gerak empat pasukan PORU (Unit Tindakan Rusuhan Awam) dan empat pasukan FRU (Pasukan Simpanan Persekutuan) melibatkan 728 orang, manakala LSF (Unit Tempur Ringan) ada 13 pasukan merangkumi 104 anggota,” katanya.

Beliau berkata demikian pada sidang media selepas menyaksikan latihan amal Kontinjen Selangor sempena PRN di Dewan Sivik Majlis Bandaraya Petaling Jaya, di sini hari ini.

Hussein berkata dengan persiapan, latihan amal, kursus ulangan yang telah dilakukan sejak beberapa bulan lepas, polis telah bersedia bersama agensi lain untuk menghadapi hari mengundi dan hari penamaan calon sempena PRN kali ini.

Sementara itu, Hussein berkata polis telah mengenal pasti 27 ‘hotspot’ (kawasan pernah terjadi insiden) berdasarkan nama besar yang akan bertanding dan 56 ‘flashpoint’ (kawasan dijangka berlaku kekecohan) di sekitar Selangor.

“Antara kawasan berkenaan ialah Kuala Selangor, Shah Alam, Kuala Langat, Ampang, Klang Utara, Serdang, Klang Selatan dan Sungai Buloh,” katanya.

Menurutnya sebanyak 37 jalan di 12 daerah di negeri ini akan mula ditutup bermula 6 pagi hingga 12 tengah hari pada hari penamaan calon Sabtu ini.

Beliau berkata 15 laporan polis juga telah diterima melibatkan kes kerosakan kain rentang dan bendera antaranya di Gombak, Subang Jaya dan Kuala Selangor.

“Daripada jumlah itu enam kertas siasatan telah dibuka, dengan lima kertas siasatan dibuka di bawah Seksyen 427 Kanun Keseksaan kerana khianat, manakala satu kes di bawah Seksyen 435 Kanun Keseksaan kerana khianat dengan api,” katanya.

Pada 5 Julai lepas, Suruhanjaya Pilihan Raya menetapkan 12 Ogos sebagai hari pengundian bagi PRN iaitu di Selangor, Negeri Sembilan, Pulau Pinang, Kedah, Terengganu dan Kelantan.–AlHijrah Online


PPZ-MAIWP LANCAR KEMPEN YEAR END ZAKAT 2019

KUALA LUMPUR: Umat Islam individu dan syarikat di Wilayah Persekutuan digalakkan mengambil peluang kempen ‘Year End Zakat’ (YEZ 2019) bagi menunaikan zakat harta masing-masing sebelum 31 Dis ini.

Kempen anjuran Pusat Pungutan Zakat-Majlis Agama Islam Wilayah Persekutuan (PPZ-MAIWP) akan membolehkan pembayar zakat mendapat rebat cukai pendapatan tahun 2019 di samping berpeluang menerima pelbagai hadiah istimewa yang turut menanti mereka antaranya berupa pakej umrah dan pelancongan.

Ketua Pegawai Eksekutif PPZ-MAIWP Shukri Yusoff berkata kempen itu secara tidak langsung memberi hebahan kepada masyarakat Islam tentang pelbagai kemudahan saluran bayaran zakat terkini yang disediakan.

“Ia juga merupakan usaha kita untuk mengingatkan masyarakat supaya tidak terlepas pandang melunaskan zakat-zakat harta seperti zakat perniagaan, zakat simpanan, zakat emas dan perak, zakat saham dan qada’ zakat,” katanya selepas merasmikan kempen YEZ 2019, di sini hari ini.

“Untuk program Super Sunday kita adakan bagi membolehkan orang ramai membayar zakat pada hari Ahad bagi mengelakkan kesesakan kaunter pada hari biasa, KZB pula beroperasi di 12 lokasi tetap di sekitar Kuala Lumpur.

“Kita juga ada program Zakat Ride.2U iaitu pegawai kita sendiri akan ke rumah, premis dan pejabat bagi mereka yang inginkan privasi atau tidak mampu datang ke kaunter, jumlah minimum pembayaran zakat sekurang-kurangnya RM5,000 untuk menggunakan perkhidmatan ini,” kata Shukri.

Tahun ini, PPZ-MAIWP menyasarkan kutipan zakat sebanyak RM710 juta daripada 190,000 pembayar zakat di sekitar Wilayah Persekutuan dan terkini, jumlah kutipan zakat adalah sebanyak RM526 juta. — BERNAMA


LAGU VIDEO ‘HELO KUALA LUMPUR’ DI YOUTUBE CETUS KONTROVERSI DI INDONESIA

JAKARTA: Video lagu bertajuk ‘Helo Kuala Lumpur’ di saluran Lagu Kanak TV di YouTube mencetuskan kontroversi di kalangan netizen Indonesia yang mendakwa lirik dan melodinya serupa dengan lagu yang berasal dari Indonesia, ‘Halo, Halo Bandung’.

Menurut media Indonesia, saluran Lagu Kanak TV yang didakwa berasal dari Malaysia memuat naik video lagu itu pada 2018 dan sekali lagi pada 2020 di saluran sama.

“Lagu ‘Hello Kuala Lumpur’ hampir sama dengan lagu yang berasal dari Indonesia iaitu ‘Halo, Halo Bandung,’ menurut CNBC Indonesia yang membandingkan beberapa lirik dalam dua video lagu itu.

CNN Indonesia pula melaporkan, lagu ‘Helo Kuala Lumpur’ hanya menukar beberapa perkataan lain daripada lirik asal ‘Halo, Halo Bandung’ hasil karya seniman maestro Betawi, Ismail Marzuki.

Video lagu di saluran Lagu Kanak TV itu menjadi topik perbualan di platform X, sebelum ini dikenali sebagai Twitter, sejak Isnin kerana melodinya sama dengan ‘Halo, Halo Bandung.’

Ismail, atau lebih dikenali sebagai Bang Maing, dilahirkan di Jakarta pada 11 Mei 1914 dan meninggal dunia pada 25 Mei 1958, serta dianugerahkan gelaran anumerta Pahlawan Nasional Indonesia pada 2004.

Menjawab dakwaan pelanggaran hak cipta dalam lagu yang tersebar di YouTube itu sejak 2018, Duta Besar Indonesia ke Malaysia Hermono berkata pihaknya masih mengumpul bukti berhubung plagiarisme itu.

“Kami masih mengumpul maklumat yang lebih lengkap,” katanya seperti dipetik Tribunnews.com.–AlHijrah Online


TRAGEDI KANJURUHAN: KETUA POLIS MALANG DIPECAT, 9 ANGGOTA ELIT DIGANTUNG

KUALA LUMPUR: Ketua Polis Malang, Indonesia dilaporkan telah dipecat dan sembilan pegawai polis elit digantung kerja susulan insiden rempuhan di Stadium Kanjuruhan pada Sabtu lalu yang mengorbankan 174 nyawa dan lebih 320 mangsa cedera.

Menurut jurucakap Polis Negara, Dedy Prasetyo berkata Ketua Polis Malang telah dipecat pada Isnin manakala sembilan anggota polis elit yang digantung tugas bakal berdepan dengan hukuman jika disabit bersalah semasa perbicaraan tatatertib.

“Seramai 19 pegawai polis lain yang bertanggungjawab menembak gas pemedih mata itu juga sedang disiasat.

“Polis juga sedang menyoal siasat saksi dan menganalisis video daripada 32 kamera keselamatan di dalam dan luar stadium serta sembilan telefon bimbit milik mangsa sebagai sebahagian daripada siasatan yang akan turut mengenal pasti suspek,” katanya.

Dalam pada itu, Presiden Joko Widodo telah mengeluarkan arahan bahawa liga bola sepak perdana itu akan digantung sehingga penilaian semula keselamatan dilakukan dan tahap keselamatan telah diperketatkan.

Selain itu, Menteri Keselamatan Mohammad Mahfud berkata, beliau akan mengetuai siasatan bagi meneliti pelanggaran undang-undang dalam insiden tersebut sekaligus akan memberikan cadangan kepada presiden berhubung penambahbaikan yang boleh dibuat.-AlHijrah Online


PENGARAH SYARIKAT PELANCONGAN MENGAKU SALAH GUBAH WANG HAMPIR RM300,000

KOTA TINGGI: Seorang pengarah syarikat agensi pelancongan mengaku bersalah di Mahkamah Sesyen di sini hari ini atas empat pertuduhan pengubahan wang haram berjumlah RM295,550, tiga tahun lepas.

Mohd Nizam Noh, 49, membuat pengakuan itu selepas pertuduhan terhadapnya dibacakan di hadapan Hakim Norsiah Ujang.

Mahkamah menetapkan 28 Sept ini untuk mendengar fakta kes sebelum menjatuhkan hukuman.

Bagi pertuduhan pertama dan kedua,  Mohd Nizam didakwa memindahkan RM234,100 daripada akaun bank syarikatnya, Massnizam Group Travel & Tours Sdn Bhd, menerusi dua transaksi yang merupakan hasil daripada aktiviti haram kepada akaun miliknya.

Pertuduhan ketiga pula, Mohd Nizam yang juga pengarah syarikat Tetuan Massnizam didakwa telah memindahkan RM17,450 daripada akaun bank syarikat itu menerusi satu transaksi yang merupakan hasil daripada aktiviti haram kepada akaun bank Massnizam Group Travel & Tours.

Bapa tujuh anak itu turut didakwa bagi pertuduhan keempat iaitu telah memindahkan RM44,000 daripada akaun bank Massnizam Group Travel & Tours menerusi satu transaksi yang merupakan hasil daripada aktiviti haram kepada akaun isteri keduanya, Massuzah Zakaria, 47.

Lelaki itu dituduh melakukan semua perbuatan tersebut di Maybank Islamic Berhad Cawangan Sungai Rengit, Pengerang dan Cawangan Kota Tinggi serta Bank Islam Malaysia Berhad Cawangan Kota Tinggi di sini, antara 17 Mac 2019 hingga 13 Nov 2019.

Pertuduhan mengikut perenggan 4(1)(b)Akta Pencegahan Pengubahan Wang Haram, Pencegahan Pembiayaan Keganasan Dan Hasil Daripada Aktiviti Haram 2001 (Akta 613) yang boleh dihukum di bawah subseksyen 4(1) akta sama dibaca bersama subseksyen 87(1)(a) akta sama.

Sabit kesalahan boleh dipenjara sehingga 15 tahun dan denda tidak kurang lima kali ganda jumlah atau nilai hasil aktiviti haram atau RM5 juta, mengikut mana lebih tinggi.

Terdahulu, Timbalan Pendakwa Raya Norazihah Asmuni menawarkan jaminan RM50,000 dengan seorang penjamin dan pasport diserahkan kepada mahkamah.

Bagaimanapun, Mohd Nizam yang tidak diwakili peguam merayu agar jumlah jaminan itu dikurangkan dan memaklumkan tidak dapat melantik peguam kerana tidak berkemampuan.

Hakim menetapkan jaminan RM40,000 dengan seorang penjamin serta pasport diserahkan kepada mahkamah.-AlHijrah Online


SERANGAN ISRAEL DI GAZA: PJS GESA CAMPUR TANGAN ANTARABANGSA CARI WARTAWAN HILANG

GAZA: Palestinian Journalists Syndicate (PJS) menggesa Palang Merah Antarabangsa dan pertubuhan antarabangsa campur tangan dan membantu memastikan nasib dua wartawan Palestin, Nidal Al-Wahidi dan Haitham Abdelwahid, yang hilang semasa membuat liputan tentang serangan Israel ke atas Gaza.

Menurut agensi berita Palestin (WAFA), kesatuan itu dalam satu kenyataan yang dikeluarkan pada Sabtu melahirkan kebimbangan mendalam terhadap kehilangan mengejut Al-Wahidi dan Abdelwahid semasa liputan mereka mengenai perkembangan serangan itu berhampiran pusat pemeriksaan tentera Beit Hanoun di utara Semenanjung Gaza.

Komunikasi dengan kedua-dua wartawan itu telah terputus, membawa kepada kebimbangan yang serius terhadap keselamatan dan kesejahteraan mereka, tambahnya.

Kesatuan itu menggesa masyarakat antarabangsa dan pertubuhan kemanusiaan mengambil tindakan segera bagi memastikan keselamatan wartawan yang hilang, menekankan kepentingan melindungi wartawan dan memastikan keselamatan mereka ketika mereka menjalankan tugas penting dalam memberikan maklumat kepada orang ramai.

Serangan berterusan Israel sejak awal Sabtu, mengakibatkan sejumlah besar kematian, kecederaan, dan kerosakan besar pada bangunan, rumah dan infrastruktur di seluruh Semenanjung Gaza.–AlHijrah Online


TEGUR REMAJA BISING DEPAN RUMAH, DUA BERANAK DISERANG SEKUMPULAN LELAKI

PASIR PUTEH: Dua beranak cedera akibat diserang sekumpulan enam lelaki termasuk dua pelajar sekolah menengah yang bertindak samseng dalam kejadian pukul dan tetak di Kampung Wakaf Lanas, di sini, petang semalam.

Kejadian yang berlaku pada jam 5.15 petang itu menyebabkan bapa berusia 54 tahun cedera ringan, manakala anaknya berusia 22 tahun hampir putus jari kelingking akibat ditetak.

Ketua Polis Daerah Pasir Puteh, Deputi Superintendan Ediansha Endal, berkata ketika itu mangsa yang juga pesara berada di rumah dan didatangi sekumpulan lelaki dalam keadaan marah lalu menyerang dia dan anaknya menggunakan kayu, besi serta parang.

Ujarnya, serangan itu menyebabkan mangsa cedera di seluruh badan, manakala anaknya cedera di bahagian jari kelingking, jari tangan dan seluruh badan.

“Kejadian turut mencederakan seorang lagi iaitu abang ipar mangsa yang cuba meleraikan pergaduhan tetapi dia dipukul menggunakan kayu.

“Mangsa memberitahu tidak mengenali suspek kerana mereka bukan berasal dari kampung itu,” katanya dalam satu kenyataan media, hari ini.

Ediansha berkata, siasatan awal mendapati kejadian berpunca daripada tindakan mangsa memulas telinga anak saudara seorang daripada suspek yang dipercayai menunggang motosikal sambil membuat bising di hadapan rumahnya.

Beliau berkata, polis menahan anak saudara suspek yang juga pelajar tingkatan dua, selain seorang lagi suspek juga pelajar tingkatan lima yang terbabit dalam kejadian.

“Empat lagi lelaki berusia antara 29 hingga 41 tahun termasuk bapa saudara suspek masih diburu dan kes disiasat mengikut Seksyen 326 Kanun Keseksaan,” katanya.

Semua mangsa mendapatkan rawatan di Hospital Tengku Anis, di sini, dan anak mangsa kemudian dipindahkan ke Hospital Universiti Sains Malaysia (HUSM) bagi rawatan lanjut. –AlHijrah Online


VIDEO DAN MESEJ TULAR GANGGU SIASATAN POLIS

KUALA LUMPUR: Video dan mesej lucah yang tular didakwa melibatkan seorang pendakwah menganggu siasatan yang sedang dijalankan oleh pihak polis.

Pengarah Jabatan Siasatan Jenayah Bukit Aman, Datuk Seri Abd Jalil Hassan berkata tindakan menyebarkan mesej dan video berkenaan telah mengganggu proses melengkapkan kertas siasatan.

Tambah beliau pihaknya telah membuka dua kertas siasatan berhubung perkara tersebut termasuk siasatan ke atas individu yang menyebarkan video serta mesej lucah itu.

“Pihak polis menasihatkan pada mereka di luar sana agar menghormati siasatan yang sedang dijalankan ke atas penceramah tersebut,” katanya.

Polis semalam mengesahkan telah membuka siasatan berhubung penularan video serta mesej lucah di bawah Seksyen 504 Kanun Keseksaan iaitu dengan sengaja mengaibkan dengan niat hendak membangkitkan pecah keamanan.

Siasatan berhubung perkara itu turut dilakukan di bawah Seksyen 233 Akta Komunikasi dan Multimedia 1998. – AlHijrah Online


DUA REMAJA MAUT REMPUH TRELER

KUANTAN: Dua remaja maut selepas motosikal ditunggangi mereka merempuh treler yang berada di bahu jalan di Jalan Gambang, Batu Tiga Tanah Putih di sini pada 4.30 pagi tadi.

Ketua Polis Daerah Kuantan ACP Wan Mohd Zahari Wan Busu berkata penunggang motosikal Mohamad Izhar Iskandar Mohamad Pazelong dan pembonceng Wan Ezremy Shaqir Wan Erman Shafri kedua-duanya berusia 18 tahun disahkan meninggal dunia di lokasi kejadian.

“Kemalangan dipercayai berlaku selepas motosikal mangsa dari arah Gambang ke Kuantan hilang kawalan lalu masuk ke laluan bertentangan sebelum merempuh bahagian kiri hadapan treler,” katanya dalam kenyataan di sini hari ini.

Wan Mohd Zahari berkata jenazah mangsa dibawa ke Hospital Tengku Ampuan Afzan (HTAA) di sini untuk bedah siasat selepas keputusan ujian saringan COVID-19 diperoleh dan siasatan lanjut dijalankan mengikut Seksyen 41(1) Akta Pengangkutan Jalan 1987.–AlHijrah Online


Idealisme Kemal Ataturk kembali ke Turki?

RECEP Tayyib Erdogan sewaktu bertugas sebagai Datuk Bandar Istanbul pada era 90-an pernah berkata “Siapa yang kalah di Istanbul akan kalah di Turki”. Ia sekaligus menggambarkan betapa pentingnya Istanbul kepada Turki.

Justeru itulah apabila mengesan berlakunya penyelewengan undi dalam pilihan raya tempatan Istanbul, beliau meminta pihak berkuasa pilihan raya supaya membatalkan keputusan pilihan raya tersebut.

Dakwa Erdogan, pihak berkuasa gagal melantik kakitangan awam sebagai
pegawai di pusat pemilihan di beberapa pusat pengundian di Istanbul ketika
pilihan raya 31 Mac lalu.

Menurut laporan akhbar Daily Sabah yang memetik kenyataan Erdogan,
pihak berkuasa telah menugaskan orang biasa yang mendatangkan masalah terhadap
proses itu. Hal ini mewujudkan keraguan dan situasi itu biasanya membawa kepada
pembatalan undi.

Mengikut keputusan pilihan raya itu, Parti Keadilan dan Pembangunan (AKP) kalah dalam Pilihan raya Bandar Istanbul dan Ankara, di mana AKP berentap dengan Parti Rakyat Republikan (CHP).

Ekrem Imamoglu yang mewakili CHP, telah memenangi pilihan raya tempatan Istanbul dengan memperolehi 48.8% undi berbanding Binali Yildrim yang mewakili AKP yang mendapat 48.6% undi.

Lembaga Tertinggi Pilihan Raya Turki akhirnya membatalkan keputusan pilihan raya itu atas dakwaan berlaku penipuan dalam proses pengundian.

Namun setelah pilihan raya semula itu diadakan pada 23 Jun 2019, majoriti tipis 0.2 peratus yang diperolehi oleh CHP sebelumnya meningkat kepada 9 peratus. CHP telah mendahului AKP sebanyak 54% undi berbanding 45% undi yang diperolehi Yildrim.

Meninjau sejarah, kerisauan Erdogan itu berasas. Ini kerana CHP adalah
parti sekular yang diasaskan oleh Mustapha Kamal, pemimpin tentera yang telah
menjatuhkan sistem Khalifah Uthmaniyah Turki dan menubuhkan Republik Sekular
Turki.

Erdogan mungkin terlebih dahulu menebak kekalahan AKP itu sebagai satu petanda berkembangnya bunga-bunga ideologi sekularisme di Turki. Sememangnya Erdogan patut risau kerana kepimpinannya selama 16 tahun tergugat dengan keputusan pilihan raya yang mengejutkan ini.

Perkara ini pula berlaku pada waktu ekonomi Turki sedang memburuk dan
ia sangat mempengaruhi masa depan pemerintahan Erdogan. Nilai tukar mata wang
lira terus merosot kebelakangan ini ekoran kegawatan ekonomi yang melanda Turki
dalam tiga bulan terakhir 2018.

Namun Erdogan yakin masih punya kesempatan memperbaiki kedudukan pada
pemilihan umum 2023 dengan melakukan reformasi ekonomi tanpa kompromi dengan
aturan pasaran bebas.

Walaupun akur dengan pilihan rakyat kerana bagi Erdogan, “Setiap
kemenangan dan setiap kekalahan adalah kehendak rakyat kita dan juga sebuah pra
syarat demokrasi yang harus diakui”, kekalahan ini haruslah dianalisa
setepat-tepatnya untuk membaca masa depan Turki.

Ulasan-ulasan seputar pilihan raya itu perlu diambil kira di mana terdapat sejumlah pihak khususnya kalangan kelas pekerja mengatakan bahawa kekalahan AKP di sejumlah daerah berhubungan erat dengan ketidakpuasan rakyat terhadap kemampuan Erdogan mengatasi inflasi. Mereka mengharapkan perubahan yang sebenarnya, bukan sekadar janji menjelang pilihan raya.

Kemarahan rakyat terhadap usul Erdogan untuk membuat undian semula juga mempengaruhi keputusan pilihan raya semula itu. Dalam kes ini, undian semula dilakukan atas kelulusan Lembaga Tertinggi Pilihan Raya Turki, bukannya atas kuasa Erdogan menentukannya.

Namun, rakyat seolah-olah didesak suatu kuasa untuk menolak AKP, sehingga tidak dapat menilai peraturan dan undang-undang sehingga menghukum Erdogan melalui undian.

Fenomena yang berlaku itu seolah-olah ulangan peristiwa yang berlaku
kepada beberapa negara Islam sebelum ini. Tercetusnya huru-hara, tunjuk
perasaan dan protes rakyat secara semberono dalam bentuk pelbagai fitnah kepada
pemerintahan Erdogan kelihatan dirancang oleh pihak tertentu dengan matlamat
menjatuhkan pemimpin tersebut.

Walaupun kes undian semula adalah satu peristiwa menggegarkan dalam sejarah Turki sebagaimana pendapat Pengarah Program Turki di Institut Washington, Soner Cagaptay tetapi sebab utama Lembaga Tertinggi Pilihan Raya Turki meluluskannya perlu diambil kira.

Sepatutnya rakyat menerima keputusan itu sebagai satu tanda Turki menjalankan pemerintahan yang telus.

Tuduhan seperti Erdogan enggan menerima keputusan muktamad pilihan raya
dan hanya mahukan kemenangan parti menunjukkan dendam terancang rakyat, bukan
sebaliknya mencari keadilan dalam setiap tindakan. Walhal Erdogan sejak awalnya
menerima kekalahan tersebut, cuma meminta ia dibatalkan kerana wujudnya ketidak
telusan.

Seandainya rakyat menerima keputusan membatalkan pilihan raya sebelumnya, adakah huru-hara akibat tunjuk perasan akan berlaku. Dan bukankah dengan tunjuk perasaan itulah yang menyebabkan ekonomi Turki terancam? Malangnya dalam kemarahan, rakyat Turki gagal membaca agenda itu.

Tohmahan para penunjuk perasaan terhadap Erdogan sebagai pemimpin yang “sanggup
mengorbankan ekonomi sebelum menyerahkan kuasa” sebenarnya boomerang yang
kembali semula kepada pihak yang melemparkannya.

Kematian Mohamed Morsi yang mempunyai hubungan rapat dengan Erdogan, hubungan
Turki dan Mesir yang dikatakan amat renggang sejak tentera Mesir yang dipimpin
oleh Abdel Fattah al-Sisi menggulingkan Presiden Morsi pada tahun 2013 serta
tindakan Erdogan secara lantang mengecam penggulingan Morsi dan meminta
pembebasan ahli Ikhwanul Muslimin di Mesir mungkin boleh membuka mata rakyat Turki
untuk melihat agenda pembiakan semula benih sekularisme di Turki secara
besar-besaran.

Sekiranya kedudukan Erdogan goyah di Turki, pihak manakah yang akan beroleh manfaat dari keadaan itu?

*ROZAIS AL-ANAMY adalah penulis sastera dan penulis bebas di akhbar, majalah dan portal di Malaysia.

PENAFIAN:Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


HADI AWANG DIMASUKKAN KE JABATAN KECEMASAN

KUALA LUMPUR: Presiden PAS Datuk Seri Abdul Hadi Awang, dimasukkan ke Jabatan Kecemasan, Hospital Putrajaya kira-kira 7.50 malam tadi akibat sesak nafas.

Perkara itu dikongsi Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary.

Ujar Ahmad Marzuk, doktor yang merawat Abdul Hadi memaklumkan keadaan beliau stabil namun jantungnya lemah.

“Jantung beliau lemah berkemungkinan disebabkan dalam keadaan penat.

“Doktor telah memaklumkan bahawa Datuk Seri Abdul Hadi Awang akan dirujuk ke Institut Jantung Negara (IJN) untuk rawatan susulan,” kata Ahmad Marzuk dalam catatan di laman Facebook rasminya.

Abdul Hadi dilapor telah dibawa ke IJN pada jam 9.25 malam tadi. — AlHijrah Online


LELAKI TIPU BAKAL BAPA MENTUA DIPENJARA TIGA TAHUN

KOTA BHARU: Seorang lelaki dijatuhi hukuman penjara tiga tahun dan enam sebatan oleh Mahkamah Majistret Kota Bharu, hari ini, terhadap enam pertuduhan memperdaya bakal bapa mentuanya, antara 9 Ogos hingga 12 September lalu.

Tertuduh, Shah Jahan Sazali, 36 tahun, yang juga peniaga dalam talian mengaku bersalah dalam enam pertuduhan yang dibacakan jurubahasa di hadapan Majistret Mohd Izdham Naim Che Ani.

Mengikut pertuduhan pertama hingga keenam tertuduh didakwa menipu mangsa yang juga seorang imam, Mad Rozali Botok, 65, dengan memperdayakan mangsa untuk menjalankan perniagaan emas yang tidak wujud menyebabkan mangsa menyerahkan wang sebanyak RM24,200.

Perbuatan itu dilakukan tertuduh di antara 9 Ogos hingga 12 September lalu di Pangsapuri Bandar Baru Kubang Kerian, Kota Bharu.

Kesalahan itu didakwa mengikut Seksyen 420 Kanun Keseksaan dan jika sabit kesalahan boleh dipenjara tidak kurang setahun hingga tidak lebih 10 tahun dan sebatan.

Pendakwaan dikendalikan oleh Timbalan Pendakwa Raya Yusnaliza Mohammad Yusoff, manakala tertuduh diwakili peguam daripada Yayasan Bantuan Guaman Kebangsaan, Intan Nor Nadhirah Ismail.

Yusnaliza dalam pendakwaan memohon mahkamah mengenakan hukuman setimpal terhadap tertuduh kerana kesalahan itu dilihat berat.

Bagaimanapun, Intan Nor Nadhirah merayu supaya mahkamah memberi hukuman minimum memandangkan lelaki itu mengaku bersalah dan sudah insaf.

Mahkamah kemudian menjatuhkan hukuman masing-masing penjara tiga tahun dan satu sebatan bagi setiap pertuduhan.

Hukuman penjara dijalankan serentak bermula tarikh jatuh hukuman. – AlHijrah Online


IMPIAN SOO WINCCI MASUK KE MASJID TERCAPAI, RASAKAN KETENANGAN

KUALA LUMPUR: Impian pelakon dan penyanyi, Dr Soo Wincci melangkahkan kakinya masuk ke dalam masjid tercapai.

Wincci, 37, selama ini takut untuk hadir ke masjid disebabkan ‘stigma’ orang bukan Islam dilarang masuk ke tempat ibadah orang Islam.

Menurutnya, dia merasakan ketenangan semasa berkumpul dengan ramai hadirin dalam majlis ceramah di Masjid Al Mursyid Gurung, Pauh, Perlis, semalam.

“Saya sebenarnya sangat tersentuh apabila dijemput menjadi panel ceramah itu. Banyak topik yang dikupas mengenai keharmonian negara dan lebih 100 orang hadir dari pelbagai latar belakang agama.

“Sesi selama lebih tiga jam itu begitu intim. Ini sekali gus menepis pandangan saya terhadap larangan masuk masjid sebelum ini kerana kehadiran saya dan penceramah berbangsa India ke sana sangat dialu-alukan,” katanya seperti dilapor Harian Metro.

Wincci yang merupakan bekas Miss World Malaysia 2008 bersyukur dapat menjadi salah seorang panel untuk bersama dengan para asatizah dalam ceramah yang dianjurkan Hidayah Centre Foundation (HCF) Perlis.—AlHijrah Online


KEJAYAAN NUSAYBAH BUKTI RAKYAT MALAYSIA MAMPU CIPTA KEJAYAAN DI PERINGKAT DUNIA

KUALA LUMPUR: Kejayaan Nusaybah Maszlee menjadi pelajar Malaysia dan Asia Tenggara pertama memenangi enam Anugerah Siswa Cemerlang di Universiti Georgetown, Qatar membuktikan rakyat negara ini mampu bersaing dan mencapai kecemerlangan di peringkat dunia.

Istana Negara menerusi catatan dalam Facebook rasmi menyatakan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah menzahirkan ucapan tahniah kepada Nusaybah atas kejayaan itu.

Menurut catatan itu, baginda berdua menzahirkan rasa sukacita dan bangga atas kejayaan Nusaybah yang sekali gus mengharumkan nama Malaysia.

“Ia juga membuktikan sekali lagi bahawa rakyat Malaysia, dengan iltizam dan usaha yang bersungguh-sungguh, mampu bersaing dan mencapai kecemerlangan di peringkat dunia.

“Semoga kecemerlangan beliau menjadi inspirasi kepada seluruh rakyat Malaysia khususnya generasi muda untuk bekerja keras dan memberikan yang terbaik bagi mencapai kejayaan dalam bidang masing-masing,” menurut Istana Negara.

Al-Sultan Abdullah dan Tunku Azizah turut menzahirkan ucapan selamat maju jaya kepada Nusaybah dan mendoakan agar beliau dilimpahi kejayaan dan kecemerlangan berterusan.

Nusaybah, 24, yang merupakan anak sulung bekas Menteri Pendidikan Dr Maszlee Malik melakar sejarah apabila menjadi mahasiswa Malaysia dan Asia Tenggara pertama yang merangkul enam anugerah di Universiti Georgetown baru-baru ini.

Selain memperoleh Purata Nilai Gred Kumulatif (CGPA) 4.0, Nusaybah telah berjaya memenangi anugerah Suma Cum Laude (pelajar paling cemerlang), Anugerah Pingat Dekan, Tesis Terbaik, Anugerah Pelajar Paling Cemerlang pengkhususan Politik dan Hubungan Antarabangsa. — AlHijrah Onlime


PAMPASAN UMRAH: JEMAAH HANYA PERLU BAWA KAD PENGENALAN

KUALA TERENGGANU: Jemaah umrah yang bakal menerima pampasan susulan penangguhan sementara ibadah tersebut selama sebulan bermula 8 Januari lepas, hanya perlu membawa kad pengenalan masing-masing ke Lembaga Tabung Haji (TH) kelak.

Menteri di Jabatan Perdana Menteri (Hal Ehwal Agama), Datuk Idris Ahmad berkata, sebaik sahaja pembayaran mula dilakukan nanti, jemaah yang terlibat tidak perlu melakukan sebarang pendaftaran, memandangkan senarai nama mereka akan diberikan oleh agensi pelancongan yang mengendalikan umrah mereka.

“Tidak perlu daftar apa-apa, mereka hanya perlu bawa kad pengenalan sahaja” katanya kepada pemberita selepas menyempurnakan Majlis Penyampaian Bantuan Perniagaan Program Inspirasiku Myhaus di Kampung Raja Barang dekat Chendering, di sini hari ini.

Sebelum ini, media melaporkan Timbalan Menteri Di Jabatan Perdana Menteri (Hal Ehwal Agama) Datuk Ahmad Marzuk Shaary berkata, kerajaan akan membayar 50 hingga 60 peratus kerugian yang dialami oleh jemaah umrah sepanjang penangguhan sementara ibadah tersebut selama sebulan bermula 8 Januari lepas.

Ahmad Marzuk berkata TH dan Kementerian Pelancongan, Seni dan Budaya (MOTAC) telah melakukan tapisan senarai jemaah yang menanggung kerugian, bagaimanapun proses berkenaan masih dalam penelitian di peringkat akhir dan ia dijangka dapat diselesaikan pada pertengahan bulan ini. –AlHijrah Online


KANAK-KANAK LEMAS DI KOLAM RENANG INAP DESA

JASIN: Seorang kanak-kanak perempuan berusia dua tahun 10 bulan ditemukan lemas dalam kolam renang inap desa milik keluarganya di Kampung Pulai, Merlimau, di sini, semalam.

Ketua Polis Daerah Jasin, DSP Ahmad Jamil Radzi berkata mangsa, Auni Falisha Muhammad Firdaus dikejarkan ke Jabatan Kecemasan dan Trauma Hospital Melaka pada jam 9.15 pagi semalam dalam keadaan tidak sedarkan diri.

“Hasil siasatan dipercayai mangsa berjalan kaki ke kolam renang inap desa yang jaraknya 500 meter dari rumah bersama abangnya berusia lima tahun tanpa pengetahuan ibu bapa atau keluarga mereka dan ketika kejadian tiada pelanggan yang mengunjungi atau berada di situ.

“Abang mangsa pulang ke rumah dengan pakaian basah dan apabila ditanya mengenai adiknya dia mengatakan mangsa berada di kolam renang itu seorang diri,” katanya, dalam kenyataan, di sini hari ini.

Mengulas lanjut, Ahmad Jamil berkata ibu bapa mangsa telah menghubungi rakan sekerja dan memintanya ke kolam renang untuk melihat keadaan anaknya, yang ditemui tertiarap di dalam kolam renang berkenaan.

“Pemeriksaan secara fizikal ke atas mayat mangsa mendapati tiada sebarang kesan perbuatan jenayah dan mangsa telah dibawa ke Unit Forensik Hospital Melaka untuk proses bedah siasat.

“Hasil bedah siasat juga mendapati punca kematian disebabkan lemas dan siasatan lanjut masih diteruskan,” katanya.–AlHijrah Online


PEMANDU E-HAILING DIDAKWA BUNUH KANAK-KANAK LELAKI EMPAT TAHUN

JOHOR BAHRU: Seorang pemandu e-hailing didakwa di Mahkamah Majistret di sini hari ini atas pertuduhan menyebabkan kematian seorang kanak-kanak lelaki berusia empat tahun, awal Oktober lepas.

Chan Wan Jie , 28,  mengangguk faham selepas pertuduhan dibacakan, namun tiada sebarang pengakuan direkodkan kerana kes bunuh di bawah bidang kuasa Mahkamah Tinggi.

Dia didakwa menyebabkan kematian kanak-kanak lelaki itu di sebuah rumah di Taman Skudai Ria, Skudai di sini antara pukul 8 hingga 8.30 malam 2 Okt lepas.

Pertuduhan mengikut Seksyen 302 Kanun Keseksaan yang membawa hukuman mati jika sabit kesalahan.

Pendakwaan dikendalikan Timbalan Pendakwa Raya Nur Aina Syakira Muhammad Syafiq Sim manakala tertuduh diwakili peguam K. Veeranesh Babu.

Majistret R.Salini menetapkan 17 Nov sebutan semula kes.

Sementara itu di mahkamah sama, seorang pembantu rumah warga Indonesia yang turut ditahan dalam kes tersebut dijatuhi hukuman penjara enam bulan selepas mengaku bersalah atas pertuduhan memasuki negara ini tanpa dokumen yang sah.

Yuliana, 40, didakwa melakukan perbuatan itu di lokasi sama jam 10.15 pagi 3 Okt lepas. – AlHijrah Online


YADIM SASAR TUBUH 222 PASUKAN SUKARELAWAN AL-RAHMAH DI SELURUH NEGARA

BATU PAHAT: Yayasan Dakwah Islamiah Malaysia (Yadim) menyasarkan penubuhan 222 pasukan Sukarelawan al-Rahmah (SAR) di seluruh negara menjelang tahun depan, berbanding hanya 76 pasukan sahaja setakat ini.

Yang Dipertuanya, Nik Omar Nik Ab Aziz berkata buat masa ini pasukan berkenaan mempunyai lebih kurang 10,000 ahli di seluruh negara dan pihaknya menyasarkan setiap kawasan Parlimen di negara ini mempunyai sekurang-kurangnya satu pasukan SAR.

Beliau berkata Johor mencatatkan negeri paling banyak mempunyai pasukan sukarelawan itu dengan 26 pasukan sudah ditubuhkan, di mana setiap kawasan Parlimen mempunyai satu pasukan.

“Tujuan utama pasukan ini ditubuhkan adalah untuk turut serta dalam aktiviti kebajikan dan dalam masa yang sama terlibat dalam gerak kerja dakwah di lapangan dengan memfokus kepada program kemasyarakatan.

“Sukarelawan ini juga merupakan pasukan beruniform yang ditubuhkan Yadim bagi kesedaran kepada perjuangan untuk agama serta melatih individu untuk lebih berdisiplin,” katanya semasa pelancaran pasukan SAR Johor, di sebuah hotel, di sini hari ini.

Menurut Nik Omar visi sukarelawan itu adalah untuk melahirkan satu pasukan yang sentiasa bersedia untuk berkhidmat demi kesejahteraan insan sejagat.

“Selain itu, ia juga berperanan sebagai tenaga penggerak ke arah mencapai matlamat gagasan Rahmatan Lil Alamin, yang turut menjadi pelindung kepada kestabilan negara demi memelihara dan meningkatkan martabat agama Islam dan keharmonian hidup bermasyarakat,” katanya. — BERNAMA


PERKAHWINAN GUNA SINDIKET NIKAH DIBIMBANGI TIDAK SAH – AHMAD MARZUK

KOTA BHARU: Perkahwinan menggunakan khidmat sindiket nikah dibimbangi tidak dijalankan mengikut hukum syarak seterusnya menyebabkan perkahwinan tersebut tidak sah.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata, kerajaan telah menetapkan prosedur operasi standard (SOP) perkahwinan yang jelas.

“Sindiket nikah tiada autoriti untuk melaksanakan perkahwinan, masyarakat di luar sana yang tidak arif dengan prosedur perkahwinan akan menganggap apa yang dilakukan sindiket nikah adalah betul sedangkan ia tidak betul.

“Jika SOP perkahwinan tidak diikuti dengan betul, maka perkahwinan itu tidak sah. Perkara ini perlu diambil berat oleh pasangan yang ingin berkahwin,” katanya.

Ahmad Marzuk berkata demikian selepas diminta mengulas isu pasangan yang bernikah menggunakan khidmat sindiket ‘Lebai Loh’ dari Kuala Krai untuk tampil menghubungi Jabatan Hal Ehwal Agama Islam Kelantan (JAHEAIK).

Usaha tersebut dibuat bagi mengesahkan pendaftaran pernikahan mereka sah mengikut hukum syarak atau sebaliknya susulan penahanan bekas imam tersebut pada 28 Oktober lepas.—AlHijrah Online


ATUK, NENEK SERTA CUCU MAUT DALAM NAHAS KENDERAAN

KLUANG: Sepasang suami isteri serta seorang cucunya maut selepas kenderaan dinaiki mereka bertembung sebuah lori, dalam kemalangan di Jalan Johor, Kampung Pinggir, di sini pagi tadi.

Mangsa yang maut melibatkan Md Salleh Kosran, 75 dan Miskina Naining, 70, termasuk cucunya, Izzah Shahirah Sahri, 22, yang memandu kereta itu.

Komander Operasi dari Balai Bomba dan Penyelamat (BBP) Renggam, Penolong Kanan Penguasa Bomba Mohd Fauzi Md Nor berkata, pihaknya mengerahkan tujuh anggota dengan satu jentera Fire Rescue Tender (FRT) ke lokasi kejadian selepas menerima laporan kejadian pada jam 9.09 pagi.

“Kejadian dipercayai berlaku selepas kereta jenis Perodua Alza yang dinaiki mangsa terbabas masuk ke laluan bertentangan sebelum bertembung dengan sebuah lori jenis Hino.

“Kesemua mangsa dalam kereta itu tersepit dan disahkan meninggal dunia di tempat kejadian, manakala pemandu lori terselamat,” katanya.

Mohd Fauzi mengulas, pihaknya mengeluarkan mangsa menggunakan peralatan khas dan mayat diserahkan pada pihak polis untuk tindakan selanjutnya.–AlHijrah Online


POLIS BURU SUSPEK RUSUHAN DI BELAKANG PEJABAT DAERAH KANOWIT

SIBU: Polis sedang memburu beberapa suspek dalam insiden rusuhan di belakang Pejabat Daerah Kanowit tengah hari semalam yang menyebabkan dua lelaki cedera dan kenderaan milik mereka dirosakkan.

Pesuruhjaya Polis Sarawak Datuk Mohd Azman Ahmad Sapri yang mengesahkan telah menerima laporan berhubung insiden itu semalam berkata rakaman kejadian sekitar pukul 1.30 tengah hari di tempat letak kereta pejabat daerah itu telah tular di media sosial.

“Punca kejadian masih dalam siasatan,” katanya dalam kenyataan.

Beliau seterusnya menyeru orang ramai yang mempunyai maklumat mengenai insiden itu supaya memberi kerjasama dan menyalurkan sebarang maklumat mengenainya kepada Ketua Bahagian Siasatan Jenayah Kanowit ASP Mohd Faizal Nawi dengan menelefon 016-8657432 atau IPD Kanowit 084-752222. — AlHijrah Online


JURUTEKNIK MENGAKU TIDAK BERSALAH SEBABKAN KEMATIAN PASANGAN OKU

JASIN: Seorang  juruteknik kilang hari ini mengaku tidak bersalah di Mahkamah Majistret Jasin atas pertuduhan memandu secara melulu sehingga menyebabkan kematian pasangan suami-isteri Orang Kurang Upaya (OKU), bulan lepas.

Amirul Anwar Mohamed Jelani, 24, didakwa memandu sebuah kereta secara melulu dan berbahaya sehingga menyebabkan kematian Ezuddin Mohammad, 50, dan Surayah Muhamat, 46, yang menunggang dan membonceng motosikal ketika itu.

Mengikut kertas pertuduhan, dia didakwa melakukan kesalahan itu di Jalan Serkam Pantai-Merlimau di sini pada 7.45 pagi pada 6 Jun lepas dan pertuduhan dibuat mengikut Seksyen 41(1) Akta Pengangkutan Jalan 1987 (Pindaan 1999).

Jika disabitkan kesalahan, tertuduh boleh dihukum penjara maksimum 10 tahun dan denda sehingga RM50,000.

Terdahulu, Timbalan Pendakwa Raya Wardah Ishhar menawarkan jaminan RM30,000 dan memohon lesen memandu tertuduh digantung.

Bagaimanapun peguam Mohd Fadzlullah Ramlee memohon jaminan minimum dikenakan terhadap anak guamnya.

Mohd Fadzlullah berkata ia memandangkan anak guamnya menetap di Melaka dan telah memberi kerjasama sepanjang siasatan dijalankan selain menjaga ayahnya yang kurang sihat.

Mahkamah menetapkan jaminan RM12,000 dengan dua orang penjamin serta syarat tambahan, lesen tertuduh digantung dan menetapkan 29 Ogos untuk sebut semula kes. – AlHijrah Online


COVID-19 KEMUNGKINAN BESAR DISEBARKAN DARIPADA KELAWAR – WHO

GENEVA: Pandemik COVID-19 yang menyerang seluruh dunia berkemungkinan besar merebak ke manusia daripada kelawar melalui haiwan perantara.

Laporan yang dikeluarkan Pertubuhan Kesihatan Sedunia (WHO) melalui pasukan pakar antarabangsa yang mengunjungi Wuhan pada Januari lalu itu turut menolak dakwaan COVID-19 bermula akibat kebocoran virus dari makmal.

WHO menyifatkan kesimpulan tersebut sebagai ‘mungkin hingga sangat mungkin’, manakala dakwaan virus itu tersebar dari makmal adalah ‘tidak mungkin berlaku’.

Hasil keputusan yang dilaporkan AFP sebelum pengumuman rasmi itu dinanti-nantikan sejak pasukan misi antarabangsa meninggalkan China lebih dari sebulan lalu.

Isu penyelarasan dan penterjemahan antara perkara yang didakwa menyebabkan kelewatan selain hal-hal diplomatik mengenai kandungan laporan.

Menurut salah satu teori dalam hasil laporan WHO, virus tersebut mungkin merebak terus daripada kelawar kepada manusia manakala satu lagi teori pula melaporkan, virus tersebut merebak daripada kelawar ke haiwan lain sebelum menjangkiti manusia.

Bagaimanapun pakar percaya virus SARS-CoV-2 yang menyebabkan penyakit COVID-19 berpunca daripada kelawar.

Seperti dimaklumkan dalam sidang media di Wuhan pada 9 Februari lepas. pakar masih belum merungkai sepenuhnya asal usul virus COVID-19. — AlHijrah Online


BAJET 2023 AKAN DIBENTANGKAN SEMULA PADA 24 FEB – KEMENTERIAN KEWANGAN

KUALA LUMPUR: Kementerian Kewangan mengesahkan Perdana Menteri yang juga Menteri Kewangan Datuk Seri Anwar Ibrahim akan membentangkan Bajet 2023 yang disemak semula di Dewan Rakyat pada 24 Feb, 2023.

“Ya tarikh itu disahkan,” ujar ringkas seorang jurucakap Kementerian Kewangan kepada media semasa diminta mengesahkan perkara tersebut hari ini.

Beberapa media melaporkan Speaker Dewan Rakyat Datuk Johari Abdul menyatakan bahawa Bajet 2023 akan dibentangkan pada 24 Feb depan kerana hanya mini belanjawan bagi perbelanjaan perkhidmatan dan pembayaran gaji dibentangkan sebelum ini.

“Secara keseluruhan, pembentangan belanjawan dan proses perbahasan termasuk urusan jawatankuasa dan dasar akan mengambil masa selama 21 hari,” beliau dipetik sebagai berkata dalam portal The Star Online lewat semalam.

Menurut portal rasmi Parlimen, mesyuarat pertama sesi kedua Parlimen ke-15 akan berlangsung dari 13 Feb hingga 30 Mac, 2023.

Pada 20 Dis lepas, Dewan Rakyat sebulat suara meluluskan Mini Bajet 2023 dan Rang Undang-Undang Kumpulan Wang Disatukan (Perbelanjaan Akauntabiliti) 2022.

Pada 7 Ok, 2022, menteri kewangan pada masa itu Tengku Datuk Seri Zafrul Abdul Aziz membentangkan Bajet 2023 yang bernilai RM372.3 bilion, peruntukan terbesar dalam sejarah Malaysia.

Tiga hari kemudiannya, pada 10 Okt, Parlimen dibubarkan bagi memberi ruang kepada pilihan raya ke-15 diadakan pada 19 Nov, 2022. –AlHijrah Online


PBB GESA LEBIH BANYAK PEMBIAYAAN UNTUK BANTU PALESTIN

NEW YORK: Pertubuhan Bangsa-Bangsa Bersatu (PBB) menggesa negara anggota meningkatkan pembiayaan dana untuk membantu lebih dua juta rakyat Palestin, memandangkan terdapat keperluan mendesak, selepas serangan Israel ke atas kem pelarian di wilayah yang diduduki di bandar Jenin di Tebing Barat, lapor Agensi Anadolu.

“Disebabkan kerosakan infrastruktur yang ketara, keseluruhan kem itu terputus bekalan air dan beberapa penduduk hilang tempat tinggal,” kata timbalan jurucakap PBB Farhan Haq kepada pemberita pada Jumaat.

Beliau berkata PBB akan mengutamakan untuk membaiki sistem rangkaian air dan pembetung dalam beberapa hari akan datang, selain mengagihkan bekalan makanan dan bantuan tunai serta sokongan psikososial, terutama kepada kanak-kanak.

Beliau berkata langkah untuk mengurangkan risiko bahan letupan yang tidak meletup juga amat kritikal.

“Untuk menyokong usaha ini, kami menggesa negara anggota untuk meningkatkan pembiayaan mereka untuk tindak balas kemanusiaan,” katanya.

Pelan tindak balas kemanusiaan PBB untuk wilayah Palestin yang diduduki hanya mendapat pembiayaan sebanyak 20 peratus.

Sementara itu, Penyelaras Kemanusiaan bagi Wilayah Palestin yang Diduduki, Lynn Hastings, turut memberikan taklimat kepada Majlis Keselamatan mengenai situasi di Jenin baru-baru ini.

Majlis 15 anggota itu mengadakan rundingan pada Jumaat untuk membincangkan serangan Israel ke atas Jenin.

Tentera Israel berundur dari Jenin pada awal Rabu, menamatkan operasi ketenteraan terbesarnya di bandar itu dalam tempoh lebih 20 tahun.

Sekurang-kurangnya 12 rakyat Palestin terbunuh, termasuk lima kanak-kanak dan lebih 140 cedera, menurut Kementerian Kesihatan Palestin.

Serangan yang bermula pada Isnin itu turut menyebabkan kemusnahan di seluruh bandar di Tebing Barat, dengan berpuluh-puluh rumah, kenderaan, kedai dan utiliti musnah. — AlHijrah Online


INDIVIDU DAKWA ADIK DIBULI DI KEM TENTERA DIMINTA TAMPIL – MENTERI PERTAHANAN

KUALA LUMPUR: Menteri Kanan (Pertahanan) Datuk Seri Hishammuddin Hussein meminta individu yang mendakwa adiknya dibuli di kem tentera segera menghubungi pihaknya bagi menyalurkan maklumat.

Menerusi ciapan di Twitternya, Hishammuddin turut meminta individu tersebut memberikan butiran lebih terperinci kepada kementeriannya dengan segera.

Katanya, timbalannya juga telah diarah untuk meneliti perkara tersebut secara peribadi.

“Jangan risau, identiti anda akan dirahsiakan. Jika sahih, tindakan tegas akan diambil,” katanya, hari ini.

Sebelum ini, tular tangkap layar gambar mesej seorang individu mendakwa adiknya seorang anggota tentera yang tinggal di kem dibuli sekumpulan 12 hingga 14 orang askar senior.

Individu tersebut mendakwa adiknya dipukul setiap hari selain terpaksa membelanjakan duit gaji serta simpanan untuk membeli barangan keperluan harian kumpulan senior terbabit.

Maklum individu itu, pihaknya juga takut untuk membuat aduan kepada pihak kem kerana bimbang berlaku kes buli yang lebih teruk.—AlHijrah Online


PKP DI KELANTAN BERMULA ESOK

Perintah Kawalan Pergerakan (PKP) diumum akan dilaksanakan di Kelantan bermula 16 hingga 26 Januari ini.

Menteri Kanan (Keselamatan) Datuk Seri Ismail Sabri Yaakob berkata, penukaran tahap kawalan daripada Perintah Kawalan Pergerakan Bersyarat (PKPB) kepada PKP di Kelantan susulan peningkatan kes secara mendadak di negeri itu.

“Kementerian Kesihatan Malaysia (KKM) hari ini melaporkan berlaku peningkatan kes secara mendadak yang melibatkan kluster dalam komuniti di seluruh negeri Kelantan ketika ini.

“Sehingga 14 Januari 2021, secara kumulatif sebanyak 1649 kes positif telah direkodkan di Kelantan. Sejak 10 Januari 2021, purata kes harian meningkat antara 80 hingga 100 kes sehari manakala kes aktif turut meningkat mendadak dalam tempoh 14 hari dari 328 kes kepada 891 kes,” kata Ismail Sabri dalam sidang media hari ini.

Tambah beliau KKM turut mengesahkan 90 peratus daerah di Kelantan kini dalam zon merah dan jingga.

Tujuh daerah zon merah di Kelantan katanya ialah Kota Bharu, Bachok, Tumpat, Gua Musang, Machang, Kuala Krai, dan Tanah Merah.

Jeli berada dalam zon jingga manakala dua daerah iaitu Pasir Putih dan Pasir Mas dalam zon kuning.

Selain Kelantan, kerajaan hari ini turut mengumumkan pelaksanaan PKP di daerah Sib, Selangau, dan Kanowit, Sarawak bermula esok sehingga 29 Januari 2021.

Jelas Ismail Sabri, prosedur operasi standard (SOP) PKP yang dikuatkuasakan di Kelantan dan tiga daerah di Sarawak sama dengan enam negeri yang telah dilaksanakan PKP sebelum ini. – AlHijrah Online


PEGAWAI APMM CEDERA DITETAK NELAYAN VIETNAM

KUALA TERENGGANU: Seorang pegawai Agensi Penguatkuasaan Maritim Malaysia (APMM) Terengganu cedera parah di kepala selepas ditetak dengan parang oleh nelayan Vietnam, kira-kira 11.30 pagi tadi.

Kejadian itu berlaku ketika mangsa, Leftenan Muda Maritim Shakir Zufayri Azizul, 27, sedang menjalankan operasi di perairan bersama 18 lagi pegawai serta anggota APMM di lokasi 148 batu nautika dari Kuala Terengganu.

Pengarah APMM Terengganu, Kepten Maritim Khairulanuar Abd Majid berkata kejadian berpunca apabila pihaknya menahan sebuah bot nelayan Vietnam yang dinaiki seorang tekong dan 15 awak-awak pagi tadi kerana menceroboh perairan negeri.

Beliau berkata ketika menjalankan pemeriksaan, nelayan berkenaan telah bertindak agresif dengan menyerang dan mencederakan mangsa serta anggota APMM yang lain.

“Kesemua kru bot telah mengambil tindakan nekad dengan menyerang pegawai serta anggota APMM Terengganu yang berada dalam bot mereka.

“Turut cedera dalam kejadian itu ialah tekong dan dua lagi awak-awak nelayan Vietnam. Kedua-duanya cedera di bahagian lengan kiri dan kedua-dua belah paha akibat terkena tembakan,” katanya.

Khairulanuar berkata mangsa termasuk nelayan Vietnam yang cedera kemudiannya dihantar ke Hospital Tengku Ampuan Afzan (HTAA) dengan menaiki helikopter bagi mendapatkan rawatan segera.

Beliau berkata hasil siasatan mendapati bot berkenaan tidak memiliki permit, lesen yang sah serta dokumen pengenalan diri.

“Kesemua nelayan asing telah ditangkap di bawah Akta Perikanan 1985 dan Akta Imigresen 1959/63 kerana memasuki Malaysia tanpa pas yang sah,” katanya.–AlHijrah Online


JKM PAHANG SEDIA 664 PUSAT PEMINDAHAN BANJIR

KUANTAN: Jabatan Kebajikan Masyarakat (JKM) Pahang menyediakan 664 pusat pemindahan banjir di seluruh negeri itu bagi menghadapi bencana banjir akan datang.

Pengarahnya, Zulkhairi Zainol Abidin berkata, daripada jumlah itu setiap daerah mempunyai antara 26 hingga 92 pusat pemindahan yang akan dibuka apabila keadaan memerlukan.

Menurutnya, semua pusat pemindahan banjir diuruskan oleh JKM Pahang yang turut mendapat bantuan beberapa agensi lain termasuk pertubuhan bukan kerajaan (NGO), ketua kampung dan sukarelawan.

“Kalau ikutkan pusat pemindahan banjir paling banyak akan dibuka ialah di Kuantan iaitu sekitar 92 pusat diikuti Temerloh (87), Pekan (79), Lipis (75), Raub (71), Maran (70), Jerantut (51) Rompin (41), Bentong (40), Bera (32) dan Cameron Highlands (26).

“Kesemua pusat pemindahan bersiap sedia menerima mangsa banjir. JKM beri jaminan untuk berusaha menyediakan yang terbaik kepada mangsa di negeri ini,” katanya ketika dihubungi Sinar Harian hari ini.

Beliau berkata, selain dewan orang ramai dan sekolah, turut dijadikan pusat pemindahan banjir ialah balai raya.

Jelasnya, semua kemudahan asas terdapat di tempat berkenaan menjamin keselesaan mangsa terutama golongan warga emas, wanita dan kanak-kanak.

Dalam pada itu Zulkhairi berkata, setiap mangsa yang berada di pusat pemindahan akan menerima bantuan makanan termasuk toto, selimut, tikar, tuala mandi dan kit bencana bagi keselesaan mereka.

Katanya, kemudahan lain turut disediakan ialah pemeriksaan kesihatan oleh pegawai kesihatan bagi memastikan mangsa banjir berada dalam keadaan sihat selain khidmat kaunseling oleh pegawai JKM.

“JKM juga sudah menyediakan 118 pangkalan hadapan di negeri ini. Setiap daerah mempunyai antara dua hingga 26 pangkalan hadapan yang menempatkan bekalan makanan yang mampu digunakan antara tiga hingga tujuh hari bergantung kepada lokasi dan jumlah mangsa banjir.

“Jumlah terbanyak pangkalan hadapan terdapat di Temerloh sebanyak 26 diikuti Kuantan (16), Bera (15), Jerantut (13), Pekan (11), Rompin (11) dan Lipis (9),” katanya yang berharap mangsa banjir dapat memberi kerjasama ketika berada di pusat pemindahan.

Beliau turut menasihati penduduk yang tinggal di kawasan rendah supaya mematuhi arahan pihak berkuasa untuk segera berpindah terutama apabila hujan lebat berterusan. — SINAR HARIAN


NAHAS PESAWAT ELMINA: TIDAK MUNGKIN DAPAT DISELAMATKAN – LAPORAN AWAL AAIB

KUALA LUMPUR: Laporan awal mengenai nahas pesawat Pesawat Beechcraft Model 390 (Premier 1) yang terhempas di Bandar Elmina, Shah Alam sehingga mengorbankan nyawa bulan lepas mendedahkan bahawa, mangsa kemalangan itu tidak mungkin dapat diselamatkan (not survivable) disebabkan magnitud daya hentaman kuat (deceleration force) dan kebakaran dahsyat susulan nahas.

Menurut Laporan Awal Kemalangan Pesawat oleh Biro Siasatan Kemalangan Udara (AAIB) Kementerian Pengangkutan (MOT), berdasarkan analisis visual dan pemerhatian di tempat kejadian, hujung sayap kanan pesawat itu merupakan bahagian pertama yang menghentam bumi, sebelum disusuli serta-merta dengan bahagian muncung hadapan pesawat itu pada kelajuan tinggi.

Laporan setebal 60 halaman itu mengatakan bahawa pecutan jangka pendek (0.1-0.5 saat) yang biasa dilihat dalam perlanggaran pada kelajuan tinggi, membawa kepada kematian penumpang pesawat.

“Impak sekuat ini, corak perlanggaran dan magnitud yang melebihi had toleransi manusia, menunjukkan bahawa ini bukan kemalangan yang boleh diselamatkan,” menurut laporan yang diterbitkan di laman web rasmi MOT hari ini.

Dalam kejadian pada 17 Ogos lepas, pesawat persendirian dengan nombor pendaftaran N28JV yang terhempas di Elmina, Shah Alam, telah mengakibatkan 10 orang terkorban, yang terdiri daripada lapan penumpang (enam penumpang dan dua anak kapal penerbangan), serta seorang pemandu e-hailing dan seorang penunggang motosikal (p-hailing)

Merujuk kepada kebakaran susulan nahas, menurut laporan berkenaan perlanggaran dahsyat pesawat itu ke tanah, di samping kewujudan bahan api mudah terbakar di dalam tangki pesawat, mencetuskan kebakaran yang dahsyat.

Menurutnya kebakaran itu menyambar seluruh badan pesawat, penumpang pesawat serta pemandu sebuah kereta dan penunggang motosikal.

“Beberapa mayat hangus. Tiada mangsa yang terselamat dalam kemalangan dahsyat ini,” menurut laporan itu.

Sementara itu MOT dalam satu kenyataan hari ini berkata laporan akhir penyiasatan akan disiapkan selewat-lewatnya Ogos tahun depan selaras dengan Konvensyen Penerbangan Awam Antarabangsa (ICAO Annex 13), yang membenarkan tempoh 12 bulan untuk memuktamadkan dokumen susulan kemalangan itu.

Pihak kementerian turut merakamkan penghargaan atas usaha gigih AAIB, dan komited untuk meningkatkan keselamatan penerbangan berdasarkan penemuan biro itu.

“MOT juga menyampaikan ucapan terima kasih yang tidak terhingga kepada Lembaga Keselamatan Pengangkutan Kebangsaan (NTSB) Amerika Syarikat dan Biro Penyiasatan Keselamatan Pengangkutan (TSIB) Singapura kerana memberikan bantuan yang tidak ternilai dalam penyiasatan AAIB melalui wakil bertauliah dan penasihat teknikal masing-masing, di dalam negara dan luar negara,” kata MOT.–AlHijrah Online


SEJUTA JEMAAH: JAMINAN MELAKSANAKAN HAJI SEMAKIN BERSINAR

KUALA LUMPUR: Pengumuman kerajaan Arab Saudi yang membenarkan sejuta jemaah tempatan dan antarabangsa untuk menunaikan haji tahun ini merupakan satu berita yang menggembirakan umat Islam.

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata jaminan untuk melaksanakan ibadah haji ternyata semakin bersinar dengan pengumuman tersebut.

“Kuota haji yang dibenarkan bagi Malaysia akan dimaklumkan oleh kerajaan Arab Saudi kepada Lembaga Tabung Haji (TH) sedikit masa lagi.

“Terus berdoa, sabar dan fokus dalam menjalani ibadah (pada bulan) Ramadan dan sungguh-sungguhlah berdoa agar kita dapat menjadi tetamu Allah kelak,” katanya menerusi catatan dalam akaun Facebook hari ini.

Ujarnya dua tahun ibadah itu tidak dapat dilaksanakan jemaah dari Malaysa ia merupakan satu tempoh yang cukup lama bagi mereka yang rindukan bumi Haram untuk menunaikan tanggungjawab rukun Islam dengan penuh hikmah.

Kementerian Haji dan Umrah Arab Saudi dalam kenyataan hari ini memaklumkan hanya satu juta umat Islam tempatan dan antarabangsa di bawah usia 65 tahun dibenarkan menunaikan haji tahun ini.

Dua syarat yang ditetapkan ialah sudah divaksinasi dengan vaksin COVID-19 yang diiktiraf Kementerian Kesihatan Arab Saudi dan melakukan saringan COVID-19 72 jam sebelum berlepas.

Dalam pada itu Idris berkata TH telah bersedia untuk memastikan kelancaran ibadah haji kepada bakal-bakal jemaah Malaysia dan hanya menunggu untuk mendapatkan kuota jemaah, katanya. – AlHijrah Online


PEMIMPIN, PERWAKILAN ISLAM TIBA UNTUK MAJLIS PELANCARAN SIDANG KEMUNCAK KL

KUALA LUMPUR: Para pemimpin dan perwakilan Islam berkumpul di Pusat Konvensyen Kuala Lumpur (KLCC) di sini pagi ini untuk majlis pelancaran Sidang Kemuncak Kuala Lumpur (KL) 2019.

Pemimpin yang tiba di venue persidangan empat hari itu yang terletak bersebelahan bangunan ikonik Menara Berkembar Petronas, menara berkembar tertinggi di dunia, termasuk Emir Qatar Tamim bin Hamad Al Thani, Presiden Turki Recep Tayyip Erdogan dan Presiden Iran Hassan Rouhani.

Sidang kemuncak itu yang bertujuan menangani isu umat Islam dan mencari penyelesaian berkesan, bermula semalam dengan jamuan makan malam dihoskan oleh Perdana Menteri Tun Dr Mahathir Mohamad di sebuah hotel terkemuka di sini, berhampiran KLCC.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dijadual menyampaikan titah diraja, manakala Dr Mahathir yang juga Pengerusi sidang kemuncak berkenaan akan menyampaikan ucapan aluan pada majlis pembukaan itu.

Kira-kira 450 perwakilan termasuk pemimpin, pemikir, intelektual, ahli politik dan pertubuhan bukan kerajaan dari 56 negara menghadiri sidang kemuncak bertemakan ‘Peranan Pembangunan dalam Akses Kedaulatan Negara’.

Perbincangan akan menumpukan kepada tujuh teras utama iaitu pembangunan dan kedaulatan negara; integriti dan tadbir urus yang baik; budaya dan identiti; keadilan dan kebebasan; keamanan, keselamatan dan pertahanan; perdagangan dan pelaburan; serta teknologi dan tadbir urus internet. — BERNAMA


MASJIDIL HARAM DINYAH CEMAR 10 KALI SEHARI

RIYADH: Masjidil Haram di Makkah menjalani operasi nyah cemar dan pembersihan 10 kali sehari bagi menjamin keselamatan jemaah dan pengunjung.

Seramai 4,000 pekerja lelaki dan wanita melaksanakan kerja-kerja pembersihan dengan seliaan 200 kakitangan kanan.

Pada Rabiulawal lalu, sebanyak 300 operasi nyah cemar dijalankan di Masjidil Haram dan kawasan lapangnya menggunakan 2.4 juta liter produk pembasmi kuman dan pembersihan bermutu tinggi.

Berdasarkan laporan Arab News yang memetik laporan Saudi Press Agency (SPA), masjid itu juga disembur 45,000 liter minyak wangi dan 100 wangian pembersih udara digunakan di dalamnya.

Sejumlah 500 perkakas dan peralatan digunakan ketika operasi pembersihan dan setiap operasi mengambil masa 25 minit bagi memastikan jemaah tidak diganggu.

Pada 17 Oktober lalu, kerajaan Arab Saudi melonggarkan prosedur operasi standard (SOP) COVID-19 yang membenarkan jemaah menunaikan solat tanpa penjarakan fizikal buat pertama kali sejak tercetusnya pandemik COVID-19.

Kelonggaran juga termasuk membenarkan solat berjemaah dengan kapasiti penuh di Masjidil Haram dan Masjid Nabawi di Madinah dengan jemaah dibenarkan beribadah dalam saf rapat.

Kumpulan pekerja juga dilihat menanggalkan penanda di lantai selepas pengumuman dibuat membabitkan kawasan di dalam dan sekitar Masjidil Haram.

Rabu lalu, Kementerian Dalam Negeri memperincikan definisi tempat awam yang dibenarkan masuk dengan dan tanpa pelitup muka.

Sumber kementerian itu, yang dipetik SPA menyatakan bahawa individu yang sudah divaksin sepenuhnya tidak perlu lagi memakai pelitup muka di tempat awam terbuka seperti di taman dan dataran awam serta di ruang kaki lima.

Sementara di tempat awam yang berdinding dan tertutup, walaupun dibenarkan beroperasi dengan kapasiti penuh, pemakaian pelitup muka masih diwajibkan dan masih tertakluk kepada arahan penjarakan fizikal.

Ruangan tertutup ini termasuk stadium, dewan acara yang mampu memuatkan 500 orang ke atas pada satu-satu masa, premis yang tidak dapat disahkan tahap kesihatan pengunjungnya menerusi aplikasi Tawakkalna, koridor dan kawasan terbuka dalam kompleks komersial, di dalam masjid, pasar awam dan premis perniagaan kecil. –AlHijrah Online / Berita Harian


SALAHUDDIN ALAMI PENDARAHAN OTAK, SEDANG JALANI PEMBEDAHAN – SETIAUSAHA AKHBAR

KUALA LUMPUR: Menteri Perdagangan Dalam Negeri dan Kos Sara Hidup Datuk Seri Salahuddin Ayub telah disahkan mengalami pendarahan otak oleh doktor pakar, kata Setiausaha Akhbar Menteri Nur Syakirin Husnal.

Menerusi kenyataan pagi ini, beliau berkata Salahuddin kini sedang menjalani pembedahan di Hospital Sultanah Bahiyah, Alor Setar, Kedah.

“Pihak keluarga Datuk Seri Salahuddin Ayub mengucapkan terima kasih atas semua doa, sokongan dan ingatan kepada beliau,” katanya.

Semalam, Salahuddin dikejarkan ke hospital berkenaan untuk mendapatkan rawatan pada pukul 10.15 malam selepas mengalami mual dan muntah-muntah.

Sebarang perkembangan mengenai kesihatan Salahuddin akan dimaklumkan dari semasa ke semasa, menurut kenyataan itu. –AlHijrah Online


PRN: PN PERTAHAN KEDAH, PEROLEH MAJORITI DUA PERTIGA

KUALA LUMPUR: Perikatan Nasional (PN) mempertahankan Kedah pada Pilihan Raya Negeri selepas memperoleh majoriti lebih dua pertiga, demikian menurut data rasmi keputusan Suruhanjaya Pilihan Raya pada 11 malam ini.

PN menguasai 30 daripada keseluruhan 36 kerusi Dewan Undangan Negeri (DUN). Majoriti dua pertiga adalah 24 kerusi.

Sementara itu Pakatan Harapan (PH) pula memperoleh tiga kerusi.

DUN Kedah dibubarkan pada 28 Jun lepas dengan perkenan Sultan Kedah Al-Aminul Karim Sultan Sallehuddin Sultan Badlishah.

Kedudukan DUN Kedah sebelum dibubarkan menyaksikan PN memiliki 20 kerusi (PAS-14, Bersatu-6); PH menguasai 10 kerusi (PKR-5, Amanah-3, DAP-2); Barisan Nasional memperoleh dua kerusi (UMNO-2) dan Parti Pejuang Tanah Air (2).

Dua lagi kerusi kosong apabila Ahli Dewan Undangan Negeri Gurun daripada PKR Tan Sri Johari Abdul mengosongkan kerusinya pada 18 Dis tahun lepas dan dilantik sebagai Yang Dipertua Dewan Rakyat, manakala ADUN Belantek Datuk Mohd Isa Shafie pula meninggal dunia 14 Jun lepas.–AlHijrah Online


SEJUTA DOS PFIZER SUMBANGAN AS SELAMAT TIBA DI MALAYSIA

SUBANG: Malaysia menerima sejuta dos vaksin COVID-19 Pfizer-BioNTech sumbangan Amerika Syarikat (AS) hari ini.

Bekalan vaksin tersebut yang dibawa menggunakan pesawat kargo TH 384 jenis Airbus Boeing 767 milik Raya Airways selamat mendarat di Lapangan Terbang Sultan Abdul Aziz Shah kira-kira 8.10 pagi tadi.

Sumbangan tersebut sekaligus akan membantu menjayakan Program Imunisasi COVID-19 Kebangsaan (PICK) yang sedang berlangsung ketika ini.

Ketibaan vaksin sumbangan AS itu turut disaksikan Menteri Penyelaras PICK yang juga Menteri Sains, Teknologi dan Inovasi, Khairy Jamaluddin, Menteri Luar, Datuk Seri Hishammuddin Tun Hussein dan Duta Besar Amerika Syarikat ke Malaysia, Brian McFeeters.

McFeeters berkata, sumbangan tersebut mencerminkan kerjasama rapat antara Malaysia dan AS.

“Kami mempunyai kerjasama kukuh dalam isu kesihatan awam dan ini adalah yang terbaik daripada kami sekarang, selamatkan Malaysia selamatkan nyawa.

“Kerajaan AS komited bekerjasama dengan kerajaan Malaysia dalam menyokong Program Imunisasi COVID-19 Kebangsaan yang sedang dijalankan, untuk memperluas liputan vaksin dan mencapai sasaran untuk pemulihan,” katanya dalam sidang media.

Memetik laporan BERNAMA, peruntukan vaksin ke Malaysia adalah sebahagian daripada strategi global pentadbiran Biden untuk berkongsi 80 juta dos vaksin di seluruh dunia pada musim panas ini.

Dalam perkembangan yang sama, Khairy menyatakan penghargaan kepada kerajaan AS atas sumbangan satu juta dos vaksin Pfizer yang tiba hari ini.

Khairy berharap agar Malaysia dapat terus bekerjasama dengan AS serta negara-negara lain bagi mendapatkan akses untuk memperoleh lebih banyak vaksin.

Sumbangan bekalan vaksin tersebut merupakan sumbangan kedua negara luar selepas Malaysia menerima satu juta dos vaksin COVID-19 keluaran AstraZeneca dari kerajaan Jepun, Khamis lalu.–AlHijrah Online


KKM NAFI KEBENARAN RENTAS NEGERI INDIVIDU LENGKAP VAKSIN

KUALA LUMPUR: Tular di aplikasi Whatsapp sejak semalam video siaran berita tempatan berdurasi 20 saat mengenai kebenaran rentas negeri bagi individu yang lengkap dua dos vaksin.

Kementerian Kesihatan Malaysia (KKM) hari ini memaklumkan petikan video tersebut telah disunting dan mengelirukan orang ramai.

“KKM menafikan kenyataan petikan video berdurasi 20 saat yang menunjukkan seolah-olah kerajaan memberi kebenaran untuk rentas negeri dan daerah bagi mereka yang lengkap menerima dos vaksin, seperti yang sedang tular di media sosial.

“Petikan video tular yang dimaksudkan merupakan video siaran berita arus perdana bertarikh 1 April lalu yang berdurasi selama satu minit serta disunting dan disebarkan menerusi aplikasi WhatsApp untuk mengelirukan orang ramai,” lapor Bernama yang memetik kenyataan media Pasukan Respons Pantas Kementerian Komunikasi dan Multimedia (KKMM).

KKM menasihati masyarakat untuk sentiasa membuat semakan di media sosial rasminya untuk mendapatkan maklumat terkini yang sahih. — AlHijrah Online


TABUNG HAJI MENANG ANUGERAH KECEMERLANGAN TEKNOLOGI MALAYSIA

KUALA LUMPUR: Lembaga Tabung Haji (TH) buat julung kalinya memenangi Anugerah Kecemerlangan Teknologi Malaysia 2021 menerusi platform ThiJARI, dalam kategori Perkhidmatan Dalam Talian-Perkhidmatan Kewangan.

Dalam kenyataan TH, anugerah diberikan Singapore Business Review itu sebagai pengiktirafan kepada projek inovatif yang dilaksanakan TH melalui aplikasi THiJARI.

Pengarah Urusan Kumpulan dan Ketua Pegawai Eksekutif TH, Datuk Seri Amrin Awaluddin berkata, THiJARI menyediakan perkhidmatan pengurusan kewangan dan haji yang inovatif dan memudahkan kepada orang awam dan para pendeposit.

“Anugerah ini adalah satu pengiktirafan kepada Tabung Haji dan merupakan manifestasi sokongan para pendeposit atas usaha kami menambah baik perkhidmatan dalam talian dengan pengenalan THiJARI demi kemudahan mereka.

“Ia juga seiring dengan perkembangan digital masa kini dan menjadi platform utama dalam membantu mendepani cabaran pandemik COVID-19 sekarang,” katanya.

THiJARI merupakan aplikasi yang dilengkapi ciri-ciri keselamatan yang tinggi bagi memberikan perkhidmatan terbaik di samping rekaan dengan susun atur yang kemas, navigasi yang mesra pengguna.

“Antara fungsi utama yang disediakan termasuklah kemudahan pembukaan akaun secara maya (VAO), butiran akaun, pindahan dana dari bank ke TH melalui Pertukaran Proses Kewangan (FPX), pendaftaran hibah amanah dan pindahan simpanan dari akaun TH ke akaun TH yang lain.

“THiJARI turut berfungsi untuk keahlian Kelab TaHa dan pelbagai perkhidmatan haji seperti pendaftaran haji, tawaran haji, rayuan haji dan jadual penerbangan haji,” katanya.

TH memaklumkan selepas setahun dilancarkan, pengguna THiJARI Web telah mencecah hampir 830,000 dan 430,000 pengguna THiJARI App dengan 50,000 transaksi direkodkan setiap hari.


JAKIM, TV ALHIJRAH KERJASAMA PERJELAS DASAR RAHMAH

PUTRAJAYA: Jabatan Kemajuan Islam Malaysia (JAKIM) akan bekerjasama dengan AlHijrah Media Corporation (TV AlHijrah) untuk menjelaskan dasar pentadbiran kerajaan RAHMAH melalui pelaksanaan program-program agensi agama itu di seluruh negara.

Melalui kerjasama itu TV AlHijrah akan membantu mempromosikan program turun padang JAKIM di peringkat masyarakat melalui platform medianya, termasuk televisyen dan digital.

Ketua Pengarah JAKIM, Datuk Paimuzi Yahya berkata kedua-dua pihak bersetuju untuk bekerjasama dalam menyampaikan dan menjelaskan dasar pentadbiran kerajaan itu kepada rakyat.

Katanya, langkah itu sejajar dengan fungsi JAKIM untuk meningkatkan kefahaman rakyat mengenai dasar Rahmatan Lil Alamin (RLA).

“JAKIM akan memperbanyakkan program turun padang untuk tingkat kefahaman rakyat tentang dasar Rahmatan Lil Alamin.

“Kita mahu masyarakat membudayakan nilai-nilai yang ada dalam Islam,” katanya kepada AlHijrah Online selepas menerima kunjungan hormat Ketua Pegawai Eksekutif TV AlHijrah, Namanzee Harris dan pengurusan tertinggi stesen TV Islamik itu di pejabatnya di sini hari ini.

Paimuzi dilantik sebagai Ketua Pengarah JAKIM menggantikan Datuk Mohamad Nordin Ibrahim yang bersara dan pengumuman pelantikan itu dibuat Menteri di Jabatan Perdana Menteri, Datuk Seri Dr Mujahid Yusof Rawa pada perhimpunan bulanan agensi-agensi agama pada 13 Januari lalu.

Namanzee dalam pertemuan sebelum itu menyatakan komitmen TV AlHijrah untuk membantu JAKIM, termasuk dalam berdepan isu semasa dihadapi agensi-agensi agama bagi memberikan maklumat tepat kepada rakyat.

Mengulas mengenai tuduhan JAKIM menerima bajet besar dari kerajaan, Paimuzi berkata isu terbabit sering dimainkan pihak berkenaan sedangkan penjelasan mengenainya telah dibuat berulang kali.

Katanya, JAKIM menerima bajet RM837 juta daripada kerajaan untuk 2020, namun RM651.1 juta atau bersamaan 77.71 peratus disalurkan kepada negeri antara lain untuk membayar elaun lebih 33,200 guru kelas al-Quran dan Fardu Ain (KAFA), lebih 14,000 imam dan 4,000 guru-guru tamir.

“Kita harap masyarakat tidak lagi memandang negatif dengan penjelasan ini,” katanya. – AlHijrah Online


Belum masa sesuai undang BTS ke Malaysia

BUKIT MERTAJAM – Hasrat Menteri Belia dan Sukan, Syed Saddiq Syed
Abdul Rahman untuk membawa artis K-Pop, BTS ke negara ini bukan
keutamaan buat masa ini.

Ketua Penerangan Angkatan Belia Islam Malaysia Pulau Pinang (ABIMPP),
 Syed Mikael Rizal Aidid berkata, selaku ketua yang bertanggungjawab
dalam tonggak pembangunan belia di negara ini, Syed Saddiq perlu melihat
 dimensi luar untuk mendapatkan keuntungan daripada industri
pelancongan.

“Ada banyak lagi perkiraan untung rugi yang perlu dinilai, yang pastinya tidak terbatas dengan penilaian material.

“Adakah terbangun minda anak muda Malaysia dengan BTS? Terbelakah  masa depan anak muda kita dengan BTS? Selesaikah masalah pengangguran golongan tersebut dengan kehadiran kumpulan BTS di negara ini?,” katanya.

Syed Mikael berkata, lebih meresahkan lagi, kos untuk membawa masuk kumpulan K-POP ini bakal menelan jutaan ringgit di saat ekonomi kita masih bertatih untuk bangkit semula.

Beliau berkata lagi, ketika ini, ribuan anak muda masih belum mendapat pekerjaan selain gejala sosial yang berleluasa.

“Sewajarnya  perbelanjaan besar itu diperuntukkan untuk misi pembinaan kekuatan akal budi dan penambahbaikan hidup generasi muda Malaysia.

“Idea untuk membawa kumpulan BTS ataupun mana-mana artis luar adalah amat tidak wajar dan lebih baik digantikan dengan program-program yang mampu membina akhlak dan menjadikan belia negara kita kompeten berbanding  negara-negara jiran,” katanya. – SINAR HARIAN


TV ALHIJRAH SOKONG PENGANJURAN FESTIVAL FILEM PALESTIN KUALA LUMPUR 2019

KUALA LUMPUR: Sejajar dengan pendirian Malaysia kepada perjuangan Palestin, AlHijrah Media Corporation (TV AlHijrah) akan memberikan sokongan kepada penganjuran Festival Filem Palestin Kuala Lumpur (KLPFF) 2019 yang akan diadakan di ibu negara hujung November depan.

Perkara itu diputuskan dalam pertemuan wakil Persatuan Kebudayaan Palestin Malaysia (PCOM) yang juga penganjur bersama festival filem itu dengan pengurusan TV AlHijrah baru-baru ini.

Ketua Pegawai Eksekutif TV AlHijrah, Namanzee Harris berkata perjuangan membebaskan Palestin daripada penindasan rejim zionis Israel dikongsi setiap lapis masyarakat di negara ini atas dasar kemanusiaan.

“Sokongan kepada perjuangan Palestin tidak seharusnya bermusim,” kata Namanzee ketika menerima kunjungan hormat wakil PCOM yang diketuai presidennya, Muslim Imran di TV AlHijrah di sini.

KLPFF 2019 dianjurkan bersama Viva Palestina Malaysia (VPM) dan PCOM menampilkan filem-filem berkisar kepada perjuangan Palestin, termasuk diterbitkan dan diarahkan warga Palestin.

Ia merupakan acara tahunan VPM sejak 2012 bagi meningkatkan kesedaran masyarakat mengenai penindasan rejim zionis ke atas warga Palestin di Gaza dan Tebing Barat sejak pembentukan negara haram Israel pada 1948.

Menurut Muslim, festival filem tahun ini akan diadakan serentak dengan penganjuran Festival Filem Antarabangsa Jerusalem di Palestin.

TV AlHijrah akan membantu mempromosikan penganjuran festival filem itu yang juga sebahagian daripada fasa awal kerjasama jangka panjang dengan NGO terbabit. – AlHijrah Online/Syed Azwan Syed Ali


MAHKAMAH KETEPIKAN HUKUMAN PENJARA, DENDA KEPADA REMAJA CURI TABUNG MASJID

SHAH ALAM: Mahkamah Tinggi di sini hari ini mengenepikan hukuman penjara 10 hari dan denda RM4,000 terhadap remaja yang tular mencuri tabung masjid di Kuang, Rawang minggu lalu.

Hakim, Datuk Abd Halim Aman memutuskan perkara tersebut terhadap Daniel Iskandar, 19, selepas mendengar hujahan daripada pihak pendakwaan dan pembelaan.

Bagaimanapun, remaja tersebut tetap dihukum dengan melakukan aktiviti khidmat masyarakat selama 120 jam bagi tempoh enam bulan.

Khamis lepas, seorang remaja yang tular dimandikan seperti jenazah, dijatuhkan hukuman penjara 10 hari dan denda RM4,000 oleh Mahkamah Majistret di sini kerana cuba mencuri tabung masjid di Kuang, Rawang.—AlHijrah Online


Jokowi pertahan jawatan Presiden Indonesia

JAKARTA – Presiden Indonesia, Joko Widodo (Jokowi) berjaya mengekalkan jawatannya untuk penggal kedua setelah menewaskan pencabar utama, Prabowo Subianto dalam Pilihan Raya Presiden (Pilpres) 2019, umum Komisi Pilihan Raya Umum Indonesia (KPU).

KPU dijangka mengumumkan keputusan rasmi pilihan raya yang diadakan pada 17 April lalu esok namun berikutan kebimbangan berlakunya kekecohan keputusan dikeluarkan lebih awal tanpa sebarang notis.

Jokowi dan gandingannya Ma’ruf Amin dilaporkan memenangi pilihan raya dengan margin 55.5 peratus berbanding 44.5 peratus yang diperolehi Prabowo dan gandingannya, Sandiaga Uno.

“Keputusan diumumkan pada 21 Mei dan akan berkuatkuasa serta merta,” kata Pengerusi KPU, Arief Budiman dalam pengumuman yang disiarkan secara langsung oleh semua media utama.

Menurut pengumuman tersebut, kira-kira 85.6 juta pengundi daripada sejumlah 154 juta pengundi di Indonesia memilih Jokowi.

Sinar Harian yang memetik laporan agensi AFP menyebutkan berdasarkan keputusan tidak rasmi sebelum ini, sememangnya kemenangan Jokowi, 57, telah diramal oleh banyak pihak.

Sementara itu, Prabowo, 67, sebelum ini berikrar akan mencabar keputusan yang memihak kepada Jokowi atas dakwaan berlaku penipuan semasa pilihan raya lalu, malah beliau turut memberi amaran ia bakal mencetuskan rusuhan jalanan di seluruh negara.

Terdahulu, kira-kira 32,000 anggota keselamatan dikerahkan ke seluruh Jakarta termasuk di hadapan bangunan KPU.

Ketegangan memuncak sebelum ini apabila polis dilaporkan menahan beberapa suspek yang merancang meletupkan bom ketika himpunan politik apabila keputusan pilihan raya diumumkan.